Tierniezh Sui - Wikipedia\n(Adkaset eus Sui)\n3 Enorus & 5 Impalaer\nZhou ar C'hornôg\nNevezamzer & Diskar-amzer Zhou ar Reter\nHan ar C'hornôg Han\nHan ar Reter\nJin ar C'hornôg\nJin ar Reter\nTierniezhioù Su & Norzh\n(troc'het gant an eil Zhou)\n5 Tierniezh & 10 Rouantelezh\nSong an Norzh\nSong ar Su\nRepublik Pobl Sina\nRepublik Sina (Taiwan)\nKronologiezh istor Sina\nTierniezhioù istor Sina\nIstor milourel Sina\nO ren eo bet an Dierniezh Sui (隋朝 Pinyin: suí cháo, 581-618) e Sina war-lerc'h tierniezhioù ar su hag an norzh hag a-raok Tierniezh Tang. Ganti ez eus bet lakaet un termen da tost pevar c'hantved tabutoù etre renadoù enebet an eil ouzh egile.\nTierniezh Sui Bodhisattva, maen traezh, mougevioù Tianlongshan, Shanxi, VIvet kantved.\nSavet eo bet an dierniezh Sui gant an Impalaer Wen, pe Yang Jian. E Chang'an ( Xi'an hiziv) e oa he c'hêr-benn. Daoust d'an dierniezh bezañ bet padet nebeut a-walc'h a-benn ar fin eo bet kreñv he levezon war unaniezh norzh ha su Sina ha savidigezh ar Ganol Veur. Meur a lezenn nevez a voe embannet gant an impalaerien Wen ha Yang : ar reizhiad dasparzh an douaroù bet lañset evit lakaat da zigreskiñ an diforc'hioù etre ar re binvidikañ hag ar re baour a zisoc'ho war ul lamm war-raok e-keñver produktivelezh war al labour-douar; kreizennet e voe ar galloud, skoueriekaet hag unanet e oa ar pezhioù moneiz; gwellaet e voe ar surentez hag astennet ar Voger Vras. Broudet ha skignet e voe ar voudaegezh a-dreuz an impalaeriezh en ur unaniñ evel-se pobloù ha sevenadurioù disheñvel Sina.\nAlies-kaer eo bet keñveriet an dierniezh-mañ ouzh an diernelezh Qin bet araozi abalamour d'ar perc'henniezhioù tizhet ha d'ar c'hrizder diskouezet. Lakaet eo bet c'hwitadenn brim ar Suied war chouk o goulennoù tirannek war an dud vunud a c'houzañve tailhoù dreistmoder hag an anerioù. Brevet eo bet an nerzhioù labour gant savidigezh ar Ganol Veur -- un taol ijinerezh meurdezus -- ha gant savidigezh raktresoù savouriezhel all evel ar Voger Vras. Gwanaet gant koulzadoù milourel drastus ha koustus a-enep da Gorea e deroù ar VIIvet kantved ez eas an dierniezh d'an traoñ bountet gant un aridennad emsavadegoù pobl, taolioù treitouriezh, ha muntroù.\n1 Ar voudaegezh ha tierniezh Sui\n2 Wendi ha deroù tierniezh Sui\n4 Pennoù an dierniezh Sui\n5 Gwelet ivez\nAr voudaegezh ha tierniezh Sui[kemmañ | kemmañ ar vammenn]\nEn he bog eo bet ar voudaegezh e-pad marevezh ar C'hwec'h tierniezh bet a-raok ar Suied. En em ledet e oa eus India dre impalaeriezh Kushan betek Afghanistan ha betek Sina e-doug marevezh diwezhañ an Haned. War greñvaat e oa aet ar voudaegezh d'ur mare ma ne oa ket ken kreñv krog ar galloud kreiz war ar vro. Gouezet he doa krouiñ un nerzh sevenadurel disachañ a zistroe an dud diouzh ar brezel war-du tiernelezh Sui. E meur a zoare eo ar voudaegezh zo bet pennkaoz d'an azginivelezh sevenadurel e Sina e-pad marevezh ar Suied.\nWendi ha deroù tierniezh Sui[kemmañ | kemmañ ar vammenn]\nDiwanet e oa an dierniezh Sui pa oa bet skoulmet un eured etre merc'h ur Penn eus impalaeriezh norzh ar Zhoued gant Wendi. O santout ar galloud, Wendi a lammas war an tron dre heg hag embann a reas bezañ impalaer. Gounit a reas harp ar gantreerien goude bezañ anavezet o zitl, o koll dre se skoazell ar gelennerien Koñfusour o doa graet nerzh an tierniezhioù kent. A-drugarez d'ar gantreerien e c'hellas Wendi astenn impalaeriezh an norzh. Unan eus ar gwellaennoù bet degaset e-kerzh e ren a voe lakaat sevel sanailhoù a-benn mirout stokoù boued ha reolenniñ priz ar varc'hadourezh a-benn dastum tailhoù war an eostoù.\nYangdi[kemmañ | kemmañ ar vammenn]\nYangdi a dapas an tron da-heul marv (muntret marteze a-walc'h). Astenn a reas c'hoazh an impalaeriezh met, er c'hontrol da bolitikerezh e dad, ne glaskas ket harpañ war ar gantreerien. E-lec'h ober an dra-se ec'h adasavas kelennadurezh Koñfusius ha doare Koñfusius da amprouiñ an danvez kargidi. Dre ma kase war-raok adreizhadennoù kelenn e kollas skoazell ar gantreerien. Kalz savadurioù ker-ruz a voe boulc'het gantañ evel ar Ganol Veur. Da-heul e aloubadegoù c'hwitet e Korea, argadegoù kantreerien turkat aet tre e-barzh Sina hag e vuhez a bompadoù diroll diwar-goust ar gouerien e kollas harp an dud hag e voe drouklazhet gant e vinistred dezhañ e-unan.\nPennoù an dierniezh Sui[kemmañ | kemmañ ar vammenn]\nAnv goude-marv (Shi Hao 諡號)\nEmglev: "Sui" + anv Anv ganedigezh Prantad ren Anvioù an oadvezh (Nian Hao 年號) hag an heuliad bloavezhioù a glot ganto\nWendi (文帝 wen2 di4) Yang Jian (楊堅 yang2 jian1) 581-604 Kaihuang (開皇 kai1 huang2) 581-600\nRenshou (仁壽 ren2 shou4) 601-604\nYangdi (煬帝 yang2 di4) Yang Guang (楊廣 yang2 guang3) 605-617 Daye (大業 da4 ye4) 605-617\nGongdi (恭帝 gong1 di4) Yang You (楊侑 yang2 you4) 617-618 Yining (義寧 yi4 ning2) 617-618\nIstorioù kaer diwar-benn tierniezh Sui a c'haller lenn war Mojennoù tiernelezh Sui\nMoger Vras Sina\nKanol Veur Sina\nPorched ar bed sinaat – Adkavit ar pennadoù a denn d'ar bed sinaat.\nAdtapet diwar « https://br.wikipedia.org/w/index.php?title=Tierniezh_Sui&oldid=1634743 »\nKemmoù diwezhañ degaset d'ar bajenn-mañ d'an 13 Ebr 2015, da 22:28.


Marford - Wikipedia\nMarford zo ur gêriadenn e kontelezh Wrecsam, e biz Kembre. N'eus anv kembraek ebet gant ar gêriadenn-se. Emañ etre Gresffordd hag Yr Orsedd, e-kichen ar stêr Alun.\nAnavezet eo Marford evit an tiez nevez-c'hotek a reer anezho "cottage orné" e saozneg hag a voe savet eno e deroù an XIXvet kantved.\nE-kichen ar gêriadenn ez eus ur vengleuz kozh, a oa bet digoret e 1927 evit tennañ dafar d'ober un tunnel dindan ar Mersey. Serret e voe e 1971. Bremañ eo annezet gant plant a bep seurt ha gant balafenned. Un takad naturel eo, dindan gwarez Ymddiriedolaeth Natur Gogledd Cymru ("North Wales Wildlife Trust").\nAdtapet diwar « https://br.wikipedia.org/w/index.php?title=Marford&oldid=1739378 »\nKemmoù diwezhañ degaset d'ar bajenn-mañ d'an 14 C'hwe 2017, da 22:14.


Chile campo by Alfredo Ulloa Segovia - issuu\nN u e v o sd e s a f i o s p a r ae l 2 0 1 4\nJ o s eZ a mo r a n o\nE nl ami r a\nE F I CI E N CI AE N L O SP R O CE DI MI E N T O S N째 1J UL I O 2014\nS e mi l l a s\nMá sd e100. 000 h e c t á r e a s e s t a r á nc o s e c h a d a s p a r ae s t eI n v i e r n o acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon t r est únel esys i et epuent es . acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon t r est únel esys i et epuent es . acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon t r est únel esys i et epuent es . acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon t r est únel esys i et epuent es . acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon t r est únel esys i et epuent es .\nPRODUCCI ON E nf or maef i ci ent e\nHemos opt i mi z ado l ospr oces os de pr oducci ón enf or ma acel er ada\nCu l t i v ospar a el s i gl oXXl E\nenz ól ost r abaj osquedar ánvi daal or f h l amoder nacar r et er aMai t enesConf l ue ci aenel s ect or L aPaul a. L aobr avi al per mi t i r áel t r as l adodelper s onaldelNuevoNi velMi naen t ans ól o30mi nut osyent r es usnovedadescont ar ácont r est únel esys i et epuent es . acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon\nacepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon acepocomásdeunmesl aempr es aS acy r , comenz ól ost r abaj osquedar ánvi daal oques er á l amoder nacar r et er aMai t enesConf l uenci aen el s ect or L aPaul a. L aobr avi al per mi t i r áel t r as l adodel per s onal del NuevoNi vel Mi naent ans ól o 30mi nut osyent r es usnovedadescont ar ácon acepocomásdeunmesl aempr es aS acy r , co\nT e c n o l o g i a a l a l c a n c e d e t o d o s\nAlfredo Ulloa Segovia


Daou skolaer | Daskor\nTales & short stories\nYaouankik-flamm e oan c’hoazh pa oen kaset da skolaj Pont-e-Kroaz, da derriñ va fenn gant latin ha gregaj, ha da zastum ar muiañ ma c’helljen a zeskadurezh. En em gaout a ris da vezañ lakaet, e pep lec’h koulz lavaret, e-kichen an daou vrasañ lakepod a oa e-touez ar skolaerien, hag a c’helle kaout neuze c’hwezek pe seitek vloaz. Va gwele zoken a oa etre o daou wele, ar pezh ne viras ket ouzhin da gousket kloz ha kalet, betek ar mintin, ’hed an nozvezhioù kentañ da vihanañ. Met a-raok eizh deiz goude, ne oan ken evit serrañ lagad ebet, gant ar safar hag ar jabadao a veze bep noz, betek unnek eur pe belloc’h, gant va daou louarn, o kozh un tammig eus a bep tra, o c’hoarzhin kreñv, hag o trailhañ avaloù ken na vije aet skuizh ha kleret o dent.\nUn nozvezh — an dra-mañ a oa war-dro ur miz goude ma oan deut d’ar skolaj — an daou gomperig en em silas en o gweleoù hep lavaret na grik na ger.\n– Sell, sell ’ta ! a soñjis ennon va-unan ; souezhusat tra ! Aze zo un dra benak e gor ; diwallomp hag e welimp !\nHa va daoulagad serret kloz-mik evel pa vijen kousket, e c’hortozis.\nUr pennadig goude, unan eus al lakepoded, an hini brasañ, e anv Lanig, bras, met sec’h ha treudik evel pav koad ur forc’h houarn, a zeuas da gaout egile e-tal e wele d’an tu kleiz din-me. Ha setu, evel kustum, ar jabadao o vont en-dro, ha me da selaou, digor frank va divskouarn.\n– Laouig, a lavaras Lanig d’an hini a oa en e wele, goude ur sell taolet prim eus va c’hostez, Laouig, me zo skuizh-marv er skolaj ; n’eo ket ur vuhez eo houmañ. Morse frankiz ebet, ha bemdez a bep seurt traoù de zeskiñ divalavoc’h an eil eget egile... Gwelloc’h, kant gwech gwelloc’h eo bezañ paotr-saout, rak hennezh, ar paotr-saout,\nMa rank labourat start, ne zesk evit kentel\nNemet kentel an heol, an erc’h hag an avel,\nKentel ar c’hoad, ar mor, al loar hag ar stered,\nKentel mouezh ar c’hleier ha richan an evned ;\nAr gentel-se avat a dalv kalz a re all !\nE-lec’h ni, peseurt kentelioù ne fellet ket sankañ ennomp ? Petra ’soñjez ? ha ma’z afemp en noz-mañ d’ar gêr ?...\n– Ya, ya,a respontas Laouig ; er gêr, Lanig, ni a gavo peadra a frankiz a bep seurt hag a vakañsoù hep fin. Mat ! kerzh da’z kwele ha peoc’h ! Warc’hoazh vintin, pa dinto teir eur e tour ar Pont, buan war-sav ha d’ar gêr ac’hann. Gwir eo, hir e vo an hent, met\nPiv n’en deus ket kalon da ober labour vat ?\nUr gerig bennak a oe lavaret c’hoazh, met war bouez ; da c’hoarzhin en em lakejont o daou ha Lanig a droc’has d’e wele, goude bezañ strilhet e skouarn da Laouig, o ! hep ober droug, bezit sur. Skuiz e oan o selaou, hag ar c’housked a gouezhas buan warnon. Antronoz vintin, em c’hichen, an daou wele oa goullo : nijet e oa an daou labous eus ar gaoued ! Setu amañ penn-da-benn ar pezh a zegouezhas ganto betek Kemper ha goude zoken.\nKoulz lavaret hep poan ebet, Lanig hag ar paotr Laou a oa pignet a-dreist ar voger, hag en em gavet war an hent bras.\n– Bremañ, eme Laouig, dre belec’h e kerzhomp ?\n– Gant hent Konforz da gentañ ; goude-se, ni ’welo, a respontas Lanig ; ha deomp buan ganti, rak, te ’oar\nSeul kent ez eer en hent, seul kent e tegouezher.\nBrav e oa an noz, prest an deiz da c’houlaouiñ ; a-boan ma lugerne c’hoazh ar stered en oabl, pa zegouezhas an daou skolaer gant kentañ tiez Konforz. A vare da vare ur c’hilhog bennak a gane diwar o c’hlud da saludiñ en devezh-sul a oa o c’henel ; hag a-wechoù chas a harzhe hag a chalpe war o lerc’h. Deut e oa ar poent evit paotred Konforz da zilammat er-maez eus o gweleoù da strilhañ o c’hwenn.\nSkuizhet gant un hevelep pennad-bale, graet re vintin, ur paotr kof bras, penn tev, ledan eus an a-dreñv, a lavaras chom un tammig a-sav evit tennañ an alan ; ha setu hon daou baotr azezet diouzhtu war ur penn-moger, evit d’ar glazenn bezañ glebiet-holl gant ar glizh-noz. Laouig a lavare uhel a-walc’h, en ur stokañ e viz ouzh e gof :\n– Hemañ n’eo ket gwall laouen ; trouzal a ra zoken a-wechoù, evel pa zeufe dezhañ c’hoant kaout un dra bennak ; ha ni n’hon eus nemet daou wenneg evit holl danvez.\nLanig, evit dezhañ digeriñ, da zic’henaouiñ, ur beg ken frank ha... toull-ifern ur forn, a soñje, stouet e benn. Met d’ar gerioù-se e savas en ur c’hoarzhin :\n– Nann, n’hon eus nemet daou wenneg etrezomp hon daou, n’eus forzh ! Met paotred fin ’omp... ha ma ne ebatomp ket o vont d’ar gêr, da vihanañ n’eo ket frikoù a vanko da vab va zad ha d’e vignon. Deomp, Laouig, deomp adarre !\nE-pad ar c’houlz-se, e veze gwelet ar sklêrijenn en un ti bennak, ha klevet trouz an norioù o tigeriñ, rak an deiz a zerede d’an daoulamm eus korn ar Sav-Heol...\nDu-hont, war gern ar menez,\nSetu c’hwi o skediñ, heol laouen :\nHeol glan, deiz al levenez,\nDiskenn e strad teñval an draonienn !...\nDirak ar C’halvar, hon daou skolaer en em gav gant ur c’hozh denig, lemm e lagad, didog, a-boan gwisket c’hoazh, deredet eno, diouzhtu m’eo savet, da sellet eus pe gorn e c’hwezh an avel. En un taol lagad, Laouig (atav mignon bras e gof) hen anavez :\n– Sell, ar marc’hadour gwestell.\nHa Lanig a gerzh etrezek ennañ :\n– Abred emaoc’h war sav, tonton Herri. Ac’hanta, devezh brav hor bezo da vont hiriv betek Kemper ? Warc’hoazh mar plij d’an heol c’hoarzhin, Laouig amañ ha me, ni a c’hoarzho ivez hon daou, hag a fringo da eured va c’hoar !\n– A ! ya, da Gemper, eured ho c’hoar ? eme tonton Herru, a zo brav avat ; met naon ho pezo a-raok degouezhout ha ma karfec’h dont da’m zi da welet va gwestell... rak Kemper a zo pell, ha mat a rit mont abred en hent.\n– Deomp d’a gwestell, a respont Laouig.\n– Ho kwestell, eme Laouig, kement-mañ a zegas da soñj din eus ar pezh a dlean deoc’h.\n– Petra ’ta, paotr yaouank ?\n– Ur gwenneg, abaoe ar wech diwezhañ m’eo bet skolaerien ar Pont o perc’hirinañ e Chapel Itron Varia Gonforz...\n– N’em eus seurt soñj ebet, eme tonton Herri, met pa lavaret, e kredan...\nNeb a bae e zle,\nA zastum leve !\nHor paotred a bren ur gwennegad madigoù ha Lanig a ro e zaou wenneg :\n– N’omp ket pinvidik-mor, emezañ, ha ne vo ket tenn deomp bezañ pinvidikoc’h en ur zont en-dro...\nPenaos da c’houde, tonton Herri n’en dije ket roet gwestell e termen da dud onest evel-se ? — N’eo ket gwestell hepken, met bara gwinizh, un dorzh pemp lur, a brestas dezho ouzhpenn.\nE-pad ma tebrent, an tamm a gouezhas eus tre o dent : gwelet o doa o tremen war hent bras Douarnenez, daou vevel eus ar skolaj, kaset war o lerc’h a dra sur, ha karget d’o distroiñ war o c’hiz. Hep muioc’h a dreuz, e lavarjont kenavo en distro d’an tonton Herri, ha setu int buan-ha-buan o kemeret hent Poullan.\nAn oferenn-vintin a echue er vourc’hadenn-mañ pa zegouezhjont. War ar blasenn, ur vaouez war an oad a youc’he a-bouez-penn :\n– Pesked fresk ! brilli ! emaint o vont !... emaint o vont !\n– A ! da belec’h emaint o vont evel-se, moereb ? eme Lanig.\n– Da vezañ gwerzhet, va niz !... Brilli ! Dek gwenneg an dousenn, marc’had mat ! Brilli ! Brilli !\n– Ma ! Ar pezh a chom a vo din, eme Lanig en un dostaat. Renkit an div zousenn-se din e-touez ar raden a zo e strad ho paner !... Mat ! va moereb kozh, mat pell zo ! Ha bremañ, deuit ganin d’ar sakristiri, evit ma vo paeet deoc’h ho pevar real : me eo mevel nevez an aotroù person.\nHa Lanig kas an hini gozh d’ar sakristiri, goude bezañ roet e besked da Laouig, bec’h dezhañ en em ziwall da c’hoarzhin.\nGoude e oferenn, an aotroù person a zo o kofes ; ar c’hloc’her a zo aet da glask penn eus e lein : an hini gozh a chom er sakristiri goullo, e-pad ma’z a Lanig da skeiñ war kador gofes an aotroù person :\n– Aotroù, mar plijfe ganeoc’h dont d’ho sakristiri da gofes va moereb a zo bouzar ? Na zaleit ket re, rak pell-pell amzer ’zo n’eo ket bet va moereb o kofes : ur sac’hadig a dle kaout en dro-mañ !\nHa Lanig er-maez eus an iliz buanañ ma c’helle, hag an aotroù person war-eeun d’ar sakristiri :\n– En em lakit war ho taoulin, emezañ kreñv d’ar vaouez, ma welimp.\n– War va daoulin, eme houmañ ; n’eo ket ret emichañs ?\n– Ya, war ho taoulin... Gwir a-walc’h a lavare ho niz yaouank, rak, diouzh ma welan, disoñjet ho peus...\n– Va niz, un niz yaouank din-me ? N’em eus morse bet na breur, na c’hoar, na tra all ebet zoken eus ar seurt-se... ha penaos neuze ’mije bet un niz yaouank ? Daoust hag ar veleien a-vremañ o deus desket lavaret gevier ?\nKoulskoude plegañ ’reas un nebeudig he divesker, hag hi da c’houlenn diouzhtu :\n– Ha bremañ ?\n– Bremañ ? Grit sin ar groaz ha livirit « Ho pennozh din, va zad... »\n– Tra, tra, la, la, eme ar vaouez o sevel prim ruz glaou gant an imour ; a-walc’h a vennozhioù evit an taol-mañ, paeit din va fesked da gentañ a-raok ober din kofes. Pevar real din ! pe me...\n– Pevar real, reiñ pevar real deoc’h evit pesked ?\n– Ya, ar brilli eo bet ho mevel o kerc’hat...\nAn aotroù person eo a baeas pesked Lanig, met ar vaouez kozh ne reas ket muioc’h a gofesion evit-se.\nE-pad ar c’hoari gaer-se a oa er sakristiri, hon daou gomper a errue dija e Douarnenez. Lanig diouzhtu en un ti, ha Laouig war e lerc’h. Ur plac’h, ur penn-skañv a blac’h hervez an doare anezhi, o tegemeras, hag o c’hasas da zebriñ en ur gampr war laez.\nAr brilli a oe fritet druz-druz ken ma rede an amann warno, evel ma tiver an eoul poulladet er boestoù sardined. Ar c’hoshañ gwin eus an ostaliri a oe war an daol, ha meur a voutailh, goloet o c’hof gant ar boultrenn, a oe divontet. Ret e oa echuiñ koulskoude a-raok ma erruje ar mestr en ti. Setu Lanig ’ta gervel ar plac’h, hag hi ken buan war-laez.\n– Pegement eo ? eme Lanig ; me a baeo.\n– Tra, tra, eme Laouig ; va zro-me eo hiriv.\nSetu reuz ha dispac’h etrezo, ma’z oa ret d’ar plac’h lâret, evit degas ar peoc’h, tennañ d’ar biouzennig [?] verrañ.\n– O nann, eme al louarn fin a yoa Lanig ; skoulmit ho mouchouer war ho taoulagad, hag an hini ac’hanomp a bakoc’h da gentañ a vo dezhañ an enor da furchal e yalc’h.\nSetu graet ar pezh a oa lavaret. Ar paourkaezh plac’h ! Troiñ ha distroiñ a ra dre ar gampr, e-pad ma tiskenn war bouezig Lanig hag e baotr Laouig, laouenaet o daou gant ur c’hofad brilli fresk. Troiñ ha distroiñ a rae c’hoazh pa erruas ar mestr er gêr, hag hi lammañ warnañ :\n– C’hwi a baeo ! emezi.\nGwir e lavare : ar mestr a rankas paeañ ! Evelato, ar plac’h penn-skañv-se a brenas, en taol-mañ, skiant ha furnezh diwar he c’houst ; rak kaset e oe kuit eus un ti e-lec’h ma’z edo en he aes.\nA-raok an noz, hon daou lakepod a skolaerien a zegouezhas er gêr e Kemper ; e-lec’h frikoù, e oe roet dezho kordenn war o ler. Antronoz da greisteiz Lanig ha Laouig a oe distroet d’ar skolaj ; ha goude bezañ, en devezh-se, koaniet gant bara sec’h ha kalz... mezh, va zaou gamalad a zistroas d’o gwele, na oa ket bet tommet en nozvezh tremenet.\nDirebech kaer ’int deuet da vezañ o daou da c’houde, ha d’an 31 a viz mae, d’ar bloaz war-lerc’h, pa’z eas skolaerien ar Pont da berc’hirinañ da di an Itron Varia, Laouig ha Lanig, deuet da dud onest evit mat, a baeas o dle da donton Herri, marc’hadour gwestell e Konforz !\nBook traversal links for Daou skolaer\n‹ ur Gontadenn eus bro ar C’haperien\nFilhor Paolig a Gersatan ›


Buhez ar Sent/1894/Eustaz - Wikimammenn\nBuhez ar Sent/1894/Eustaz\n◄ Gontran Eustaz Iann Klimaak ►\nann naved var ’nn ugent a viz meurs\nEustaz a ioa ganet er Bourgogn, hag a oue savet gant sant Miet, eskop Langr ; ann eskop-ma a ioa eontr d’ezhan. O velet pegement a riskl a zo d’en em goll er bed, e sonjaz klask eur plas distro bennag evit ober easoc’h a ze he zilvidigez. En em denna a eure eta e kouent Lukseuill evit deski gant sant Kolomban, abad ar gouent-se, ar feson da bignat huel e skeul ar zantelez. Hogen, biskoaz diskib ne reaz muioc’h a henor d’he vestr. Eustaz a garie kement ar binijenn, hag a ioa ken aketuz da bedi Doue ha da viret a boent da boent ar reolenn a vuez a heuliet er gouent, ma servichaz dioc’htu da skouer d’ann holl venac’h all.\nEtre daou, ar rouanez Brunho hag he mab bihan Thierri a ordrenaz da zant Kolomban distrei d’ann Irland, he vro. N’oant ket evit gouzanv ar rebechou a rea ar zant-se d’ezho abalamour d’ar vuez fall a renet enn ho falez. Prest goude, Eustaz hag eur manac’h all, he hano Gall, a renkaz ive kuitaat Lukseuill evit tec’het araok offiserien ar roue Thierri. En em denna a rejont var douar roue ann Aostrazii, hag eno e ouent digemeret mad. Kolomban, o veza bet digaset var he giz dre virakl p’edo dija e penn ann hent da zistrei d’ann Irland, a deuaz di d’ho c’haout, ha neuze ez ejont ho zri da brezeg ar feiz e kostez ar Suis.\nEpad m’edont er vro-ze, sant Kolomban a glevaz o devoa tud fallakr great skrab e kouent Lukseuill. Raktal e kasaz Eustaz d’ar gouent-se enn eur rei d’ezhan ar garg a abad pe a zuperior. Eustaz, o veza erruet, a zifennaz he vir a enep ar skraberien, ha dre ann dousder euz he gomzou e lakeaz anezho da ziskregi euz ar pez a ioa dija etre ho daouarn. Goudeze e c’houarnaz he gouent gant kement a furnez hag a zantelez, ma tiredet a bep tu da zeski ganthan skiant ar Zent. Niver ar venac’h a greske bemdez, hag abarz nemeur e ouent ouspenn c’houec’h kant.\nSant Eustaz a ioa karget a c’houec’h kant manac’h, ha gant kement-se goulskoude ne ehane da bedi. Penaoz eta e c’hellit-hu lavaret n’oc’h euz ket a amzer da lavaret ho pedennou ? Sklear eo n’e ket ann amzer a vank d’ehoc’h, mes ar volontez vad. N’e ket red ober pedennou hirr-hirr : eur bedenn verr great gant devosion a dal hirroc’h dirak Doue eget pedennou hirr great gant eur spered dizonj hag enn eur drei ar penn enn tu-ma nag enn tu-hont. Piou ac’hanhoc’h ne c’hellfe ket kemeret daou pe dri minut dioc’h ar mintin, ha kement all dioc’h ann noz, evit adori Doue, he drugarekaat ha goulenn diganthan c’hrasou ? Hogen, daou pe dri minut a zo aoualc’h evit lavaret ar Bater, ann Ave, Maria, ar Gredo, ar Gonfiteor, gourc’hemennou Doue ha re ann Iliz, hag ann aktou ; ha setu ar pez a renker ma n’oc’h euz ket amzer da lavaret muioc’h. Bezit eta aketuz ato d’ho pedennou dioc’h ar mintin ha dioc’h ann noz ; evelse e tennot bennoz Doue var ho labour, e leac’h, ma ne bedit ket, kaer o pezo terri ho korf o labourat, ho poan hag ho labour ne zervichint ket d’ehoc’h da c’hounit ar baradoz.\nAdtapet diwar « https://br.wikisource.org/w/index.php?title=Buhez_ar_Sent/1894/Eustaz&oldid=23034 »\nKemmoù diwezhañ degaset d'ar bajenn-mañ d'an 22 Mez 2011, da 14:58.


Lizher digor d’an Aotrou Sant Erwan - Anjela Duval\nLizher digor d’an Aotrou Sant Erwan\nD’an Aotrou Sant Erwan, Patron Bro-Dreger, Ar Baradoz.\nAotrou Sant Erwan, Gant kalz a anaoudegezh-vat e teuan da lavarout trugarez ha bennozh Doue deoc’h evit an doare burzhud hoc’h eus graet em c’heñver adarre. Lavarout a ran adarre, rak n’eo ket ar wech kentañ, Sant Erwan venniget, e tougit dorn din ha da’m zud a-raok din. Gwir eo, Aotrou Sant Erwan, va zad a oa filhor deoc’h ha devot-devot deoc’h ivez. C’hwi ‘oar gwelloc’h egedon pet ha pet gwech eo bet evel pirc’hirin o pardonañ e Landreger war e droad. Ma save pell a-raok an heol da gregiñ gant e hent, ma veze dija e beg Lann-ar-Goñsorted pa save an heol deiz ho pardon : seizh lev pe seizh lev hanter d’ober en ur c’hrog, ha se betek e gozhni. Met, ne sante ket e skuizhder en deiz-se.\nAn dud a lavar, Aotrou Sant Erwan, eo klozet amzer ar burzhudoù. Prouiñ a rit dimp n’eo ket gwir. Daoust hag-eñ n’eo ket gwir vurzhudoù a ra Breuriezh Sant Erwan en hoc’h anv ? Ar baotred yaouank kalonek-se, en em vodet en ur vreuriezh oberiant, koulz war an dachenn danvezel, koulz war an dachenn speredel ha sevenadurel. Setu, Aotrou Sant Erwan, an eil gwech din da vezañ bet ar c’hras da gaout sikour digant ho filhored. An dro gentañ, un abadenn dihued, he doa lakaet din heol em c’halon a-walc’h da dremen ar goañv du ha yen hep kaout riv diabarzh. An eil tro, avat, Sant Erwan vinniget, n’eo ket deuet ho paotred evit ur barti blijadur : deuet int da labourat a-gorf-roched. O ! n’am eus ket ezhomm da gontañ deoc’h, sur on edoc’h war api du-hont e prenestr an neñv, ur minc’hoarzh war gorn ho muzell o sellout outo o lorgnañ e-kreiz va fark.\nGouzout mat a rit, Aotrou Sant Erwan, penaos emañ ar Bed ganimp e Breizh. Gouzout mat a rit pegen goullo eo erru maezioù Breizh. Gwechall pa vane klañv ur c’houer, e veze disac’het gant e amezeien. Breizhiz o deus bepred an hevelep kalon vat. Met, re o deus d’ober pep hini en e streuvell. Hogen, c’hwi ‘oar mat, p’hoc’h eus bevet er maezioù, ez eus ur c’houlz da bep maneur. Ha c’hwi ‘oar pegen nec’het e vez an hini na c’hell ket ober e labour d’ar c’houlz. Er stad-se ‘oan de- gouezhet, ha panevet d’ho filhored vat e vije chomet va fark dihad. Damant am boa koulskoude, Aotrou Sant Erwan, damant am boa o tirenkañ ar baotred-se diwar o studi, d’ar mare-mañ m’eo ken tenn war o skolidi. Ha neuze, pep lev emaint ac’ha- len… Respontet o deus kerkent da’m galv, ha deuet int : pevar eus ar re wellañ, en o zouez ur beleg da Zoue, hag en deus graet e lod evel pep hini. Ken am boa poan\no voustrañ war va from ha va daeroù a joa. Ra vo warno holl binnizhien ar paour. Ho pediñ a ran da’m digareziñ, Aotrou Sant Erwan, n’am boa nemet ur ger da lava-rout : « Trugarez ». Ha setu, pegen hir eo va lizher ! Met, n’oc’h ket hep gouzout, Aotrou Sant Erwan, penaos eo klakenn ar merc’hed. Bet hoc’h eus afer gant meur a hini p’edoc’h war an douar, rak c’hwi ‘oa alvokad an intañvezed hag an emziva- ded paour… Marteze, goude tout, ‘oa siouloc’h ar merc’hed en hoc’h amzer, hag e ouient dibunañ o c’haoz e berr gomzoù, ket d’ho lakaat da goll amzer. M’ho ped da zegemer va doujusañ gourc’hemennoù ha va c’halonekañ trugarez evidoc’h, Aotrou Sant Erwan, hag evit ar Vreuriezh a zoug hoc’h anv binniget.


Guirionéeu ag er Religion/Chapistr 30 - Wikimammenn\nGuirionéeu ag er Religion/Chapistr 30\n◄ Ræsonieu aral lan a gonsolation, tennet a Bassion hur Salvér Jesus-Chrouist. Dougeance er bed, péhani e barra doh er péhour a hum gonvertissein. En dougeance ag er bed e zou el liessan ur merche ag ur spered goann. ►\ndougeance er bed, péhani e barra doh er péhour a hum gonvertissein.\nEn dougeance ag er bed e barra doh conversion er péhour, hag e zou liès ur vamen a zannation aveit-hou.\nI. Chetu amen er mein a scandal doh péhani é strebaut ul lod caër. Mar changean, mar ne hantan quet mui en dén-cé, ma n’en dan quet mui ér gompagnoneah-cé, mar qùittan en ty-cé, ma n’hum vangean quet ag en anjuli-cé, ma ne hran quet èl er réral, petra e vou laret a han-an-mé ?\nPetra e vou laret a han-an-mé ? Mui a zougeance e hoès enta a zeviseu er bed eid a jugemanteu en Eutru Doué, ha dré-zé hui e zisinour un Doué ol-buissant. A pe vennas Lucifér stleigeal en Ælèd-mad guet-hou én é revolt, sant Miquél e grias ; « pihue e zou enta haval doh Doué ? » Hum cherviget ag er memb chonge énep d’en dougeance ag er bed.\nPetra e vou laret a han-an-mé ? Hà hui e sel enta èl un disinour chervige Doué ? Hum gavein e rér inouret é chervige ur prince, ha hui e sellou èl un disinour chervige Jesus-Chrouist. Er fallan artisant n’en dès chet méh é hobér é vichér, ne vern péh quen disinourabl-vé ; ha hui, crechénion, hui e hoès méh é hobér stad ag el lézen a grechéneah ; méh e hoès é larèt é oh scôlarion Jesus-Chrouist.\nPetra e vou laret a han-an-mé ? Mæs, petra e vern petra e vou laret, meit ma hrehet hou tevér ? Perac hum geinein a gaus d’er bed ? Ne houniet nitra é vout mêlet guet-hou ; ne gollet nitra é vout temallet guet-hou ; hà hui e zou obliget de rantein compt d’en dud ag hou ç’œvreu ? Hàg ind e vou hou jugeou ? hà guet-hai é hortet-hui hou recompance. Doué é hunan e zeli hou jugein : perac é sellet-hui doh jugemant en dud ?\nPetra e vou laret a han-an-mé ? Hà petra e larér bermen ? Ur ré benac hou mêl a zianvès a gaus d’hou folleaheu, hag ind hou tispris én ou halon. Mæs en dud vad, petra e chongeant-ind a han-oh ? Petra e vrudér ar hou fal hantis, ar hou vanité, ar hou folleaheu, ar er goal scùir e streàuet én dro d’oh ? Chetu en deviseu péré e zeliehoh dougein.\nQuer bras-é hou talledigueah que ne hoès chet méh doh hum ziscoein hemb honestis na religion, ha hui e hoès méh é rein mercheu a vertu. Mar deliet hou pout méh, é ma a han-oh hou ç’hunan é telioh en dout. Madelén, é tigueor hé deulegad ar visérieu hé inean, en doé santet quement a véh que ne gredé quet hum ziscoein dirac hur Salvér ; hi en doé hum daulet doh é dreid, e scùillé dareu a hlahar hag a gontrition. Laret hi doé quenavou d’hé folleaheu dirac ur vostad tud a galité ; chetu péh sort chongeu e zeli en dout un inean eid hum gonvertissein.\nII. En dougeance ag er bed, péhani e barra doh er gonversion, e zou eid ul lod caër ur vamen a zannation, « En hani, emé Jesus-Chrouist, en dès méh a vout d’ein hag a héli me lézen, hennéh e von dishanàuet guet-n-ein ha forbannet a visq me sænt dé er jugemant.» (St. Luc, 9.) Mæs ur merch a salvedigueah-é héli a galon vad lézen Jesus-Chrouist. (St. Math., 10.) « Er ré em hanàuou dirac en dud, emé-ean, m’ou hanàou ehué dirac me Zad. »\nDistér-é courage er ré ne gredant quet discoein ou vertuyeu guet eun a vout goapeit guet er ré sod, e lar sant Martin a Brague, ou deviseu e bassou ; mæs jugemanteu en Eutru Doué ne basseint quet. En dud-cé ag er bed, péré e zouget quement, hàg ind hou tennou ag en ihuern é péhani en devou hou taulet hou landrenage hag hou sourci rai vras de bligein dehai ? Ne zouget quet bout goapeit guet en dud, mæs douget a vout condannet é jugemant en Eutru Doué. Meit ma vou Doué coutant a han-oh, n’hum laquet quet é poén a hoapereah en dud. Un dra inourabl-é bout dispriset guet er ré fal, e lar en Escob santel-zé. Mar cavant hou puhé bourdus ha disprisabl, petra e vern, meit ma chervigeou d’hou salvein ? Doustou ma teliet disprisein conzeu er bed a p’en dé courz hou tevér, ne zeliet quet neoah rein hemb ræson en tu d’er réral d’hobér goap ha d’hum glêm. Ne refuset quet d’hou ç’amièd, d’hou quérent, d’hou supériorèd er péh e houlen er mad hag en honestis ; mæs mar dé énep de lézen Doué er péh e houlennant, n’en dès dén ar en doar de béhani é teliet pligein diar goust hou cousciance.\nDeustou péh mæstroni ou dès ar-n-oh, péh quen ami ha quer car ind t’oh, gùel-é displige cand cùéh de ol en dud eit displige de Zoué ur huéh hemb quin. O dougeance er bed, guet a ineanneu e hès-té collet !\nNe hellér quet coutantein Doué hag er bed ; ou lézenneu e zou énep en eil d’éguilé. A pe glasquehen hoah pligein d’en dud, e lar sant Paul, ne vehen quet servitour de Jesus-Chrouist.\n1° Me sellou, én amzér de zonnèt, èl un dra inourabl chervige Doué ; 2° me zisprisou er péh e vou laret a han-an, a pe vou ret t’ein hum rein d’em devér ; 3° ha neoah m’hum ziscoei perpet prest de rantein chervige d’em nessan a pe hellein, hemb gobér gueu doh me housciance na torrein lézen en Eutru Doué. Sàuet me halon, ô men Doué ! drest en ol dougeance ag er bed, a sel-fin ma hou chervigein guet fideldæt, ha ne trahissein mui jamæs er péh e houlen hou ç’inour dré er respet ag er bed.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_30&oldid=90929 »\nKemmoù diwezhañ degaset d'ar bajenn-mañ d'an 29 Eos 2016, da 16:51.


Kelc'h Maksen Wledig: Ezhommoù amemsavel an Emsaver\nEZHOMMOU AMEMSAVEL AN EMSAVER\nAmemsavel a verk amañ ne denn ket an ezhommoù meneget da labour an Emsav e-unan. Ezhommoù buhezel ha kevredigezhel an emsaver eo enta a vo studiet en displegadenn-mañ.\nUn den etre div gevredigezh eo an emsaver. Daou dalbenn a gemerimp evit pouezañ war forc’hellegezh ar saviad-se : an emsaver evel den div gevredigezh, an emsaver evel den hep kevredigezh.\nAn emsaver evel den div gevredigezh.\nAn div gevredigezh zo a) ar gevredigezh vreizhat gallekaet hag enframmet gant ar galloud gall b) ar gevredigezh vrezhon emañ an emsaver o krouiñ.\nAn emsaver hag ar gevredigezh c’hallekaet\nAn emsaver keodedour gall.\nAr galloud o ren e Breizh, ar galloud gall, zo da vezañ distrujet. Arabat avat d’an emsaver krediñ e c’hallo eñ evel hinienn distrujañ, pe zoken distresañ un disterañ, ar galloud gall.\nNe anavez d’ar galloud gall beli ebet war Vreizh, – da lavarout eo ne anavez gwir ebet da c’houarnamant Frañs da ren e Breizh. Padal, ent-devoud e rank anaout emañ Breizh dindan renerezh ha mererezh ar gouarnamant gall. Muioc’h, keit ha ma vo ar mererezh gall ar mererezh nemetañ e Breizh, en devo ar brasañ ezhomm anezhañ hag e tamanto d’an urzh vat anezhañ. Evitañ da gavout skeudenn emgann Ballon muioc’h d’e c’hrad, ez eo lun flammik a c’hilhog gall a bego war gorn e lizheroù.\nEus emzalc’h an emsaver evel hinienn rik eo e komzomp amañ, n’eo ket eus oberoù an emsaver kefridiet gant an Emsav. Evel just, kerkent ha ma laka an emsaver kefridiet e droad war an dachenn, e skar dillo tudenn ar c’heodedour gall o sachañ ganti he damantoù daoudroc’h d’an urzh vat er framm gall.\nAn emsaver ezel eus ar gevredigezh vreizhat c’hallekaet.\nPal an Emsav eo degas ar Vrezhoned da grouiñ ur vroad dieub diouzh pep galloud estren, da lavarout eo gant ur galloud brezhon ouzh he ren.\nAze c’hoazh eo dav diforc’hañ an emsaver kefridiet diouzh ar peanv war ar straed ez eo e-maez kefridi. N’en deus ket, war zigarez ma c’hwezh avel Walarn, da gregiñ gant an dispac’hadeg war al leurgêr deiz ar marc’had. Amoet eo e ve ezhomm da zisplegañ n’eo ket un emsaver un emsav drezañ e-unan. Amoetoc’h c’hoazh avat an emsaverion-se a welomp o c’hoari emsav bihan pep hini en e gorn.\nAn emsaver preveziad.\nKoulskoude, n’en deus an emsaver digarez ebet da reiñ harp d’ar galloud gall pe d’ar stuzegezh c’hall pa c’hell ober a-hend-all :\n– evit reiñ d’ar Vrezhoned c’hallekaet un testeni eus an Emsav ;\n– evit e vad dezhañ e-unan, ha mad e diegezh, p’en deus unan ; e zlead groñs eo reiñ korf kevredigezhel d’e emsaverezh en e vuhez prevez ha tiegezhel : kentanvioù brezhon d’e vugale moarvat, met dreist-holl ar brezhoneg er gêr, darempredoù prevez renet gant an damant ouzh al labour emsavel ; dre-se e ro un hent-seveniñ d’e zispac’h buhezel (kraf a adkavimp pelloc’h).\nBevennoù an emsaverezh prevez.\nAze e rankomp spisaat daou seurt preder :\n– ne dle ket an ober prevez enep d’ar galloud ha d’ar stuzegezh c’hall koustañ keroc’h eget na dalvez. Hent an emsaver n’eo ket hini ur c’hamikaze, ur c’hadour a’n Ankou, – diwallomp diouzh pep romantelouriezh. Ar pal n’eo ket bezañ kelienenn e soubenn ar Gall, met aozañ ur c’horf kevredigezhel ha stadel a gemero lec’h ar c’horf kevredigezhel ha stadel gall er vro-mañ ;\n– dleout a ra an ober emsavel prevez bezañ bepred un testeni gwirion ha spletus eus an Emsav e-keñver ar boblañs c’hallekaet. Pep istrogellerezh zo da skarzhañ didruez. Koun hon eus dalc’het eus ar familh-se a c’hallegerion a roe d’he bugale kentanvioù an digunvesañ gwellañ ; pe eus an oristal a rae goap ouzh tud ar vro pa hetent ar bloavezh mat dezhañ ; evitañ e oa deraouet ar bloavezh abaoe gouel Samon, d’ar c’hentañ a viz du. Ar blijadur da vezañ iskis, pe da feukañ, pe d’en em dennañ er-maez eus ar gevredigezh voutin n’o deus netra da welout gant an Emsav.\nMat eo gouzout ivez ez eus er stuzegezh o ren e Breizh, stuzegezh hiron ha diwriziennet ma’z eus, elfennoù mat, a zleomp doujañ dezho, ha n’eo ket o disteurel war an digarez n’int ket emsavel war-eeun na diouto o-unan. Seul aesoc’h e vo d’ar stuzegezh nevez diazezañ er vro ma ouezo amprestañ muioc’h a elfennoù digant ar stuzegezhioù kozh. Daouarn ampart ha kempouez a zo ezhomm aze ivez, ha n’eo ket daouarn fourgaserion.\nKudennoù diaes a vo da ziskoulmañ evit gwriziennañ an dud e Breizh. N’eo ket dav ma teufe meskerion a nep seurt da luziañ an darempredoù etre an Emsav hag ar Vrezhoned all.\nAn emsaver hag e zimeziñ.\nKontit en-dro deoc’h niver an emsaverion hag an danvez emsaverion a zo bet diskaret dre o dimeziñ. Savit mar karit stadegoù ha jedit ar feur-diskar ; uhel eo. Didouellañ an dud yaouank zo d’ober, ha war zifrae :\n– arvarus eo d’an emsaver derc’hel darempredoù a vignoniezh er-maez eus an Emsav ;\n– marvus eo dezhañ hogos bep taol dimeziñ er-maez eus an Emsav.\nLavarout a rit : tu a zo da zimeziñ gant un den ha n’emañ ket en Emsav c’hoazh, hag e zegas d’an Emsav goude. Respont a reomp : nann, degasit eñ pe hi d’an Emsav da gentañ ha dimezit goude. N’eo ket pa vezer lammet er vag ez en em glever gant ar c’habiten war bal ar veaj.\nAn emsaver hag e vicher.\nKomz a reomp amañ eus al labour bevañs ha n’eo ket eus al labour Emsav. Moarvat e teuio un deiz ma c’hallo tud eus an Emsav dilezel o micher vevañsel evit en em ouestlañ penn-da-benn d’o micher emsavel. N’emañ ket aze ar gudenn. Evit ar re all, evidomp holl bremañ, e vez ret kemer micher er gevredigezh c’hall. Anat eo o deus un niver a emsaverion dibabet o micher hep derc’hel kont eus an Emsav, pe hep rakjediñ heuliadoù o dibab war o buhez emsaver, – dre verrboell, dre verrweled, pe c’hoazh peogwir e tiazezent o jedadurioù war diaweladoù faos : ne verzent ket ez eo an Emsav un embregerezh a hiramzer ha gwir vicher an emsaver. Daou seurt abegoù a zle dont e penn-kont pa zibab an emsaver e vicher, ha goude-se, e c’hourc’hwel :\n– abegoù a gedvuhez :\ndleout a ra ar vicher reiñ an tu da gemer renk er gevredigezh, ha dre-se da zerc’hel war an dachenn lec’h ar gevredigezh vrezhon da zont. Da gentañ e-keñver douaroniezh : tu zo moarvat da vezañ emsaver brezhon e Paris pe e Canberra, met, evit brasniver an emsaverion, emañ o flas e Breizh ; d’an eil, e-keñver savlec’h er gedvuhez : talvoudusoc’h a-galz e vo d’an Emsav ur c’hweluniadour eget ur c’hastellan o vevañ en distro ;\n– abegoù a frankiz :\ne vicher ne zle ket krennañ betek re war frankiz an emsaver ;\n– ken war e frankiz danvezel : amzer a-walc’h a zle chom gantañ evit seveniñ ingal ar c’hargoù fiziet ennañ gant an Emsav ; ha war un dro, korvoder a-walc’h da ziogeliñ e zizalc’hted ;\n– ken war e frankiz speredel : e-keñver ar galloud gall da gentañ (diaes d’ur c’hargiad gall, d’ur soudard gall kemer perzh en Emsav) ; e-keñver frammoù all, evel an Iliz.\nAn emsaver hag ar gevredigezh vrezhon\nKentañ tra a rank an Emsav pourchas d’an emsaver eo diazezoù kevredigezhel stabil.\nEmañ an emsaver dre ret er gevredigezh c’hall, ha war un dro emañ dre e youl er gevredigezh vrezhon o tiwanañ. Da lavarout eo, dougen a ra un tammig muioc’h bemdez eus e vuhez da gemer harp war ar gevredigezh vrezhon nevez. Houmañ, eviti da vezañ bihan, a rank bezañ seul stabiloc’h, seul greñvoc’h a se. Alese an ezhomm groñs, aotrounius en deus an emsaver da gavout frammoù dir en Emsav, – frammoù-labour ma vo e vuhez kefridiel sterniet start ganto, ha ma kavo, harp outo, e vuhez prevez he diogelded.\nArabat d’an dud sankañ el lec’hid. Soñjal a reomp en evezhiadenn graet goude drouziwezh 1945 gant un emsaver eus 1940, o kejañ e Paris gant ur plac’h yaouank a lavare dezhañ edo-hi en Emsav : « En Emsav emaoc’h ? N’hoc’h eus ket aon da bakañ laou ! »\nHag ar frazenn a zeuas gant un den eus remziad an Eil Emsav, da geñver krouidigezh S.A.D.E.D., pa ne gave ket e oa dav sevel frammoù kreñv ha destrizhus : « Un embregerezh a youl vat eo an Emsav : arabat rediañ an dud. Deuet int en o frankiz. Ret eo o lezel en o frankiz ».\nAn emganner o verzout edo en ur c’hinkladur kartoñs ; ar c’hastellan…\nAn emsaver evel den hep kevredigezh.\nArvarus e vez bepred an tremen eus ar gevredigezh kozh d’ar gevredigezh nevez. Rak n’eus hent ebet treset en a-raok, – ne gomzomp ket amañ eus ar steuñvoù kelennadurel ha stummadurel evit degas an dud o tont d’an Emsav betek tachenn an ober ; an tremen kalvezel a vez aozet gant ar steuñvoù-se ; tremen kalvezel ha n’eo nemet ar c’hlokadur eus an tremen gwirion, a zo speredel hag a chom dre ret e-maez a bep steuñvadur.\nNe c’hell ar gevredigezh nevez bezañ anez distrujañ ar gevredigezh kozh. Emañ c’hoazh an hini gozh o terc’hel an dachenn, tra m’emañ lec’h an hini nevez muioc’h e youl an emsaverion eget er bed. An tremen eus an eil d’eben zo enta dre ret :\n– un dispac’h politikel ha kevredigezhel,\n– un dispac’h speredel ha buhezel : ar gevredigezh vrezhon nevez o tiwanañ en un doare diouzh youl an emsaverion, e rank ar Brezhon a zeu d’an Emsav dispac’hañ e youl da gentañ, da lavarout eo e spered hag e vuhez.\nHogen un dispac’h er youl hag er vuhez zo dre ret un dispac’h hiniennel. Hag er c’heñver-se ez eo an emsaver un den e-unan-penn : den na tra er bed ne c’hell ober evitañ an dibaboù en deus d’ober. Gant ur rañved strizh war ribl an islonk e rank tremen.\nE-touez an arvarioù niverus o tennañ d’an dispac’h hiniennel e verkimp an daou-mañ :\n– distreiñ d’ar gevredigezh kozh, en ur genderc’hel da zaremprediñ an emsaverion all ; kemer hent an Emsav ha kilañ goude. Touellerion eus ar seurt ne vankont ket en istor an Emsav. Meur a anv-badez o deus bet ; an hini brudetañ e voe : tousegi. Da vare ar giladeg veur goude an eil brezel bed o doa zoken an tousegi en em urzhiet war atiz ar galloud gall . Ur gwir bistri e voent evit an danvez emsaverion ;\n– chom a-sav ha sevel ur goudorig war lez an hent. Un touell all, linkoc’h : war zigarez m’en deus pellaet diouzh prederioù boutin ar bed gall ha ma ra war-dro un danvez brezhon bennak, ez eur techet d’ ober diwar skañv un emsaver eus ar c’hampour. Meur a stumm a c’hell bezañ gant e c’houdor : peurliesañ ez eo un obererezh darnel na gas ket pelloc’h eget e vevennoù dezhañ ; ne venegomp ket pleustrerezh ar foklor pe an henoniezh na douellont den, met kentoc’h al lennegezh distag diouzh ar preder dispac’hel, ar sevenadur evit ar sevenadur, – a zo bet e-pad pell « opiom an Emsav » .\nMa ne c’hell ket an Emsav ober en o lec’h an dibaboù a ra emsaverion eus ar Vrezhoned, e c’hell aesaat an hent a gas war-du ennañ ha reiñ an tu da barraat ouzh arvarioù an hent-se. Da gentañ dre aozañ ur gelennadurezh spis, n’eo ket hepken war e balioù, met ivez warnañ e-unan, e istor hag istor e enkadennoù, en ur ziskouez bepred penaos en deus dienket ha trec’het a-benn an diwezh. D’an eil dre startaat bepred ar frammoù diogel m’emañ ar gevredigezh vrezhon nevez o tiazezañ warno tamm-ha-tamm.\nAnat eo : abaoe ma labourer da ziazezañ frammoù stabil d’ar gevredigezh vrezhon ez a da get al ledemsavioù, – pe, da nebeutañ, e teu an dud a youl vat a oa kouezhet enno da anzav emañ an hent mat gant ar frammoù stabil-se.\nDaoust da se, ez eo an hent eus ar gevredigezh c’hallekaet d’ar gevredigezh vrezhon un hent arvarus : hent an den e-unan-penn eo e meur a geñver. Setu perak ez eo ivez hent an den en e rezid. Gantañ e kav an tu da stekiñ ouzh skoulmoù donañ ha gwirionañ mab-den. Nebeut a skoazell en deus da c’hortoz a nep lec’h, – divarrek eo ar gevredigezh kozh da reiñ harp dezhañ, re bell emañ c’hoazh ar gevredigezh nevez, hag an Emsav, he furm a-vremañ, ned eo ket evit reiñ ouzhpenn ar pep retañ ; dre-se e rank tennañ dioutañ e-unan, diouzh e varregezhioù denel, kement nerzh-krouiñ a zo enno, – da lavarout eo e rank diorren e bersonelezh, meiz, youl, anaoudegezh, awen, anez mont d’un distruj diremed.\nDa glozañ e lavarimp ez eo ezhommoù buhez an emsaver ezhommoù gwriziennel, brasoc’h ha donoc’h eget ezhommoù tud ar c’hevredigezhioù diazezet, ha dre berzh an Emsav emañ o ren e Breizh an amplegadoù ret da grouidigezh an oberennoù denel meur. Emsav 9 Gwengolo 1967.


Gwel eus Stepanakert.\nStepanakert (en armenieg: Ստեփանակերտ), Xankəndi (en azerieg), a zo ur gêr eus Azerbaidjan ha kêr-benn republik Nagorno-Karabac'h, ur republik disrannour ha n'eo ket kontrollet gant gouarnamant Azerbaidjan.\nHervez an dielloù armeniek e oa anvet Vararakn da gentañ. Anvet e oa bet Xankəndi e 1847 gant an Azerbaidjaned hag e teuas da vezañ Stepanakert e 1923 en enor da Stepan Chahoumian. Distroet eo en hec'h anv Xankəndi goude dizalc'hiezh Azerbaidjan e 1991. E-pad brezel Nagorno-Karabac'h eo bet bombezet ha distrujet kêr gant arme Azerbaidjan, dreist-holl e penn kentañ 1992 pa deue tennoù kanolierezh eus kêrioù Xocalı ha Şuşa. Ne chome nemet 50 000 annezad enni e 1992 pa oa 70 000 a-raok ar brezel.\nHiziv an deiz eo kêr-benn republik nann-anavezet Nagorno-Karabac'h.\nAdtapet diwar « https://br.wikipedia.org/w/index.php?title=Stepanakert&oldid=1543692 »\nKemmoù diwezhañ degaset d'ar bajenn-mañ d'an 20 Kzu 2013, da 18:21.


Elesbed Iañ (Bro-Saoz) - Wikipedia\n(Adkaset eus Elizabeth Iañ)\nMeur a Elesbed Iañ zo bet.\nWar-dro 1575 – Arzour dianav\nElesbed Iañ, ganet d'ar 7 a viz Gwengolo 1533 ha marvet d'ar 24 a viz Meurzh 1603, a voe rouanez Bro-Saoz hag Iwerzhon adalek ar 17 a viz Du 1558 betek deiz he marv, hag an hini diwezhañ eus an dierniezh Tudor.\nLesanvet e oa The Virgin Queen ("ar Rouanez Werc'h"), Gloriana, pe c'hoazh Good Queen Bess ("Rouanez 'Lesbed Vat").\nMerc'h e oa da Herri VIII hag Anne Boleyn e eil pried, a voe dibennet daou vloaz hanter goude genel o merc'h, ha disklêriet e voe e oa Elesbed ur vastardez.\nHe lezvreur Edward VI a legadas ar gurunenn da Jane Grey, diwar-goust gwirioù e ziv lezc'hoar, Elizabeth ha Mary, en desped d'al lezenn. Ne voe ket dalc'het kont eus e youl, Mary a voe anvet da rouanez, ha Jane Grey a voe dibennet.\nE 1558 e teuas Elesbed da vezañ rouanez war-lerc'h he lezc'hoar, goude bezañ bet karc'haret tostik da vloaz, abalamour ma vije bet harperez ar brotestantiezh.\nRouanez Bro-C'hall e voe ivez (an titl hepken) ha rouanez Iwerzhon, adalek ar 17 a viz Du 1558 betek he marv.\nUn tamm barzhez a oa anezhi, met brudetoc'h eo abalamour m'he doa lakaet dibennañ he c'heniterv Mari Stuart, rouanez Bro-Skos.\nMari Iañ Rouanez Bro-Saoz\n1558 – 1603 War he lerc'h :\nAdtapet diwar « https://br.wikipedia.org/w/index.php?title=Elesbed_Iañ_(Bro-Saoz)&oldid=1821385 »


Diwan - Dindan gevrat gant an Deskadurezh Stad\nDegemer > Dindan-gevrat-gant-an-deskadurezh-stad\n"Dindan gevrat gant an Deskadurezh Stad", petra dalv ?\nGoude daou vloavezh emañ ar skolioù nevez lakaet dindan gevrat gant an Deskadurezh Stad. Adalek an ampoent-mañ eo kemeret e karg gopr ar skolaer·ez gant an Deskadurezh Stad ha n’eo ket mui en un doare kengret gant ar rouedad. An heuliad pennañ eo eus ar « gevrat kevredigezhel e servij publik deskiñ » evel ma vez skrivet e kodoù an deskadurezh.\nEvit gwir, kerkent ha bet krouet ur skol Diwan e vez heuliet programmoù ofisiel an Deskadurezh Stad hag an danvezioù zo an hevelep re hag e forzh peseurt skol unyezhek e Bro C’hall. Tapet o deus ar skolaerien an diplomoù ret hag ensellet int evel o c’henseurted eus ar c’helenn publik ha prevez. Er skol e vez degemeret bugale peseurt bennak vefe o orin, o soñj o relijion ha se zo ul lodenn eus pennaennoù krouiñ ar rouedad evel an digousted hag al laikelezh.\nE 1994 pa oa François Bayrou mnistr an Deskadurezh Stad e oa bet roet d’ar skolioù Diwan evel skolioù all dre soubidigezh ar rouedad Eskolim ar statdud skol dindan gevrat. Seitek vloaz en deus ranket Diwan gortoz hag evit an Euskariz ez eo 25 bloaz ! Betek 2013 e oa ret gortoz 5 bloaz mont en-dro ar skolioù a-raok gellout goulenn gant ar Stad lakaat anezho dindan gevrat kevredigezhel.\n> Gouzout hiroc’h war ar c’helenn dindan gevrat, war lec’hienn an Deskadurezh Stad\nGerioù-alc'hwez stag : Deskadurezh Stad


Republik Kiprenez - Wikipedia\nRepublik Kiprenez (Κυπριακή Δημοκρατία e gresianeg ha Kıbrıs Cumhuriyeti e turkeg) eo ar stad dezhi ar riegezh, hervez ar gwir etrebroadel, war Kiprenez (gresianeg Κύπρος ; turkeg Kıbrıs) hag a zo un enezenn e reter ar Mor Kreizdouar, 75 km er-maez da aod su Turkia. 850 000 a dud bennak a zo o chom enni, Gresianed evit ar braz anezho (78 %), ar re all a zo Turked, en o zouez 100 000 degaset betek enno gant gouarnamant Turkia.\n( "Kan evit ar Frankiz")\nYezh ofisiel gresianeg, turkeg\nKêr-benn Levkosía (Nikozia)\n1 281 506 (2021)\nPrezidant' Nicos Anastasiades\nKod pellgomz 357\nKod Internet .cy\n██ Kiprenez en UE (etre Turkia ha Siria)\nUr Stad dizalc'h eo abaoe 1960. Met abaoe 1974 emañ lodenn viz an enez e dalc'h arme Turkia. Rannet eo eta an enez e div lodenn gant ul linenn (al linenn c'hlas) hag a dremen ivez dre ar gêr-benn. Er rann-se ez eus bet savet gant gouarnamant Ankara ur Republik Turk Kiprenez an Norzh ha n'eo anzavet gant bro all ebet estreget Turkia. An darn vrasañ eus annezidi ar rann-se a zo Turked, a-orin eus an enez pe bet degaset eus an douar bras gant gouarnamant Ankara.\nN'eus nemet Republik Kiprenez a zo degemeret gant ar gumuniezh etrebroadel ha kement-se evit an enez a-bezh. En Unaniezh Europa emañ ivez abaoe ar c'hentañ a viz Mae 2004. An darn vrasañ eus an dud eus al lodenn kontrollet gant ar gouarnamant a zo gresianegerien anezho.\nE kreisteiz an enez ez eus daou vonn dalc'het gant arme ar Rouantelezh-Unanet (Akrotiri ha Dhekelia). Lezennoù Kiprenez ne dalvezont ket en div lodenn-se.\nAdtapet diwar « https://br.wikipedia.org/w/index.php?title=Republik_Kiprenez&oldid=1963354 »\nKemm diwezhañ d'an 18 C'hwe 2022 da 06:56\nKemmoù diwezhañ degaset d'ar bajenn-mañ d'an 18 C'hwe 2022, da 06:56.


Pajenn:Le Clerc - Ma beaj Londrez, 1910.djvu/161 - Wikimammenn\nPajenn:Le Clerc - Ma beaj Londrez, 1910.djvu/161\nN’am eus ket me klevet eur gir eus ar pez a lavaras (d’ober petra laret am eus ?) : re bell e oan eus e gador hag a-dre d’ei. E vouez ive n’ê ket eus ar c’hrenvan. Mes skrivagnerien an Daily Telegraf a oa eno hag en lec’h da glevet : diwar o skrid eo bet kemeret pez a zo aman warlerc’h.\nKomz a ra ar c’hardinal da gentan eus al liammo a zo etre Bro-Zôz hag ar Stajo-Unanet : liamm ar memes gwad, liamm ar memes lezenno, lezenno a frankiz, ha, vit katoliked an diou vro, liamm ar memes relijion.\n’N eur gomz eus ar relijion, e pouezas ar C’hardinal war greskans souezus ar fe gatolik etouez ar zôznekerien, hag e teuas da laret :\n« E konsil Trent, eur c’honsil en em dalc’has e kreiz ar c’hwezekvet kantved, ne oa nemet pevar eskob hag a gomze hon yez : unan deut eus Bro-Zôz ha tri eus Iverzon. Eus Bro-Skos ne oa hini ebet. An Amerik a oa neve dizoloet hag an Ostrali a oa eun douar-disanav. Breman e zo wardro 200 eskob er broio hag eman enne an trec’h gant ar zôzneg, da laret ê en Bro-Zôz, en Iverzon, en Bro-Skos, er Stajo-Unanet, er C’hanada, en Indrez ar Zav Heol, hag an Ostrali. Mar bije eur c’honsil evit ar bed katolik epad ar c’hantved mac’h omp ennan, e vije a dra zur etouez an eskibien kalz a zôznekerien, hag i stag gant fe hon zado ouz an Tad santel ar Pab. »\nAr prezeger an neus ive eur gir evit Iverzon, c’hoar hon bro garet Breiz-Izel :\n« Sur on, emean, hag oll e vefet a du ganin, sur on ec’h ê bet grêt he dever gant an Enezen-C’hoar (ar Sôzon a ro ive an hano-ze d’Iverzon) evit ’pez a zell ouz ar misiono katolik. Daoust pegen glac’harus eo an abego a lakas ken lies a Iverzoniad\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/161&oldid=150144 »\nKemmoù diwezhañ degaset d'ar bajenn-mañ d'an 6 Meu 2019, da 17:30.


Brezel diabarzh Yemen (2014-bremañ) - Wikipedia\nBrezel diabarzh Yemen zo ur brezel diabarzh kroget e fin 2014. Pep tu a embann bezañ ar gwir gouarnamant yemenat. Harperien lies a gaver a-dreñv pep luskad. An nerzhioù Houthi a zo mestr war kêr-benn ar vro, Sana'a, kevredet gant nerzhioù leal ar prezidant Ali Abdullah Saleh. Stourm a reont a-enep an nerzhioù leal da c'houarnamant Abdrabbuh Mansur Hadi, staliet en Aden. Al-Qaida el ledenez arab hag ar Stad Islamek o deus tapet ul lodenn eus an tiriad. D'an 21 a viz Meurzh 2015, goude bezañ aloubet Sana'a ha kemeret galloud war ar gouarnamant, Kuzul uhel reveulziel an Houthi a zisklêrie an engalvadeg hollek evit skarzhañ da vat Hadi hag aloubiñ al lodenn su eus ar vro.\nAn argadenn Houthi, harpet gant nerzhioù lu Saleh, a oa kroget an devezh war-lerc'h gant ur stourmadenn war gouarnamant Lahij. D'ar 25 a viz Meurzh, Lahij a gouezhe hag an Houthi a dizhe bannlev Aden, sez Gouarnamant Hadi. Hadi a dec'he eus ar vro er memes devezh. E 2018 ur c'hevredad renet gant Arabia Saoudat a gemer perzh a-enep ar re Houti dreist-holl dre bombezadennoù lies. Stadoù-Unanet Amerika a sikour evit ar c'helaouiñ, memestra gant Bro-C'hall, hag a werzh ivez armoù d'ar c'hevredad. Hervez an ABU ha mammennoù all etre 2015 ha Kerzu 2017 e oa bet etre 8670 ha 13 600 den lazhet e Yemen, gant e-tro 5200 trevour.\nHervez Farea Al-Muslim ez eus bet sevenet torfedoù brezel lies e-pad ar brezel garv-se. Ur c'hamp repuidi diabarzh a zo bet tizhet gant ur vombezadeg gant aerlu Arabia Saoudat. Ar re Houthi eus o zu o deus nac'het ma vefe roet sikourioù gant labourerien ar mat. An ABU harpet gant strolladoù gwirioù Mab-den a gomz eus torfedoù brezel sevenet gant Arabia Saoudat e-pad kampagn ar bombezenniñ.\nHervez an HRW c'hoazh, "the United States may have become a party to the conflict, creating obligations under the laws of war" dre ma vez roet harp spiañ ha dafariñ da Arabaia Saoudat. Bro-C'hall ivez a vez o harpañ Arabia Saoudat en ur spiañ ha dafariñ ar c'hevredad gant armoù.\nHervez Human Rights Watch ez eus bet d'an nebeutañ 6000 den deuet da vezañ ampechet gant bombezadurioù ar c'hevredad saoudat.\nTi peurzistrujet gant ur misil saoudat, Pevar bugel, peder maouez ha daou waz a voe lazhet raktal\nTamalladennoù gwerzhioù armoù gant stadoù zo[kemmañ | kemmañ ar vammenn]\nTamallet eo bet Iran da sikour ar re Houti gant Arabia Saoudat hag an SUA, ar pezh a zo bet dianzavet gant ar gouarnamant iranat. Tamallet eo bet kement-se da Norzhkorea ivez. Sikouret eo bet ar gouarnamant yemenat gant an SUA, monarkiezhoù al ledenez arabek, ar Rouantelezh-Unanet ha Bro-C'hall o werzhañ kalz armoù dezhañ : bombezennoù, misiloù, kanolioù, radarioù, listri, kirri-nij hag all.\nAdtapet diwar « https://br.wikipedia.org/w/index.php?title=Brezel_diabarzh_Yemen_(2014-bremañ)&oldid=1917832 »\nKemmoù diwezhañ degaset d'ar bajenn-mañ d'an 4 Kzu 2021, da 09:26.


Park an Arvorig - Wikipedia\nLogo Park an Arvorig\nUr bastell-vro, dezhi 172 000 hektar war 44 c'humun e Penn-ar-Bed eo Park an Arvorig. Krouet e oa bet e 1969 gant ul lezenn dindan anv Parc naturel régional d'Armorique (PNRA). E Bro-C'hall ez eus bet krouet 44 park naturel rannvroel evit ma vo gwarezet an endro hep ma vo difennet d'an dud bevañ ha labourat enno (ar c'hontrol bev eus reolennoù strizh a gaver er parkoù broadel).\nEmellout a ra er Park 44 c'humun, rak lakaet eo bet kêr Vrest evel kumun kevreet e mare ar c'hrouadur hag 4 all a zo bet degemeret evel kumunioù kevreet : Landerne, Kastell-Nevez-ar-Faou, Karaez ha Kastellin.\nDaveiñ a ra anv ar Park d'an Arvor, muioc'h eget d'an Arvorig hag a zo un anv kozh deuet eus an Henamzer ha roet da Vreizh a-raok ma teuas embroidi eus Enez Breizh-Veur. Ha gwir eo e ra ar mor ur gouriz da veur a gumun pa'z eus inizi hag inizigoù e-leizh (en-dro da Enez Eusa, Molenez hag Enez-Sun) hag ur c'hourenez vras, hini Kraozon.\n(br) (fr) Lec'hienn ofisiel\nAdtapet diwar « https://br.wikipedia.org/w/index.php?title=Park_an_Arvorig&oldid=1831789 »\nKemmoù diwezhañ degaset d'ar bajenn-mañ d'an 19 Meu 2019, da 13:17.


The Adventures of Rin Tin Tin, Avanturioù Rin Tin Tin a zo ur stirad skinwel amerikan evit ar vugale e gwenn ha du krouet gant Lee Duncan. Ennañ 164 rann 25 munutenn pep hini renket e 5 koulzad. Ne oa ket bras budjed ar stirad.\nSkignet eo bet da gentañ etre miz Here 1954 a miz Mae 1959 gant rouedad ABC (American Broadcasting Company). E Frañs e voe skignet ar stirad adalek ar 16 a viz C'hwevrer 1958 war sur RTF Télévision.\nAn div dudenn bennañ a zo Rusty, c'hoariet gant Lee Aaker, emzivad goude ma voe bet lazhet e dud gant Indianed ha savet gant soudarded ur post eus an US Cavalry (101vet rejimant) anvet Fort Apache abaoe hag e gi Rin Tin Tin. Aotreet da chom er post (Rusty a zo "korporal a enor") e sikouront ar soudarded da virout ar peoc'h en tro-war-droioù. Tremen a ra an traoù e dibenn an XIXvet kantved.\nJames Brown (Letanant Rip Masters) ha Rin Tin Tin war ur gatenn-bost bruderezhon.\nLee Aaker azo Korporal Rusty "Kompagnunezh B"\nJames Brown a zo Lt. Ripley 'Rip' Masters\nRin Tin Tin IV/Flame, Jr. a zo Rin Tin Tin\nJoe Sawyer a zo Sgt. Biff O'Hara\nRand Brooks a zo Korporal Randy Boone\nWilliam Forrest a zo Major Swanson\nHal Hopper a zo Korporal Clark\nHarry Strang a zo ar Sheriff\nDean Fredericks a zo Komawi\nMildred von Hollena zo Mrs. Barrington\nGeorge Keymas a zo Black Billy\nRalph Moody a zo Silas Gunn\nTom McKee a zo Kabiten Davis\nWilliam Fawcett a zo Captain Longey\nMorris Ankrum a zo Red Eagle (penn indian)\nLane Bradford a zo Barrows\nErnest Sarracino a zo Hamid Bey\nJack Littlefielda zo Karl\nDehl Berti a zo Katawa\nBill Hale a zo Cole Hogarth\nSteven Ritch a zo Lone Hawk\nLee Roberts a zo Aaron Depew\nLarry Chance a zo Apache Jack\nCharles Stevens a zo Geronimo\nGordon Richards a zo Hubert Twombly\nPierre Watkin a zo al loen-vezeg\nTommy Farrell a zo ar c'halvez\nHarry Hickoxa zo John Carter\nAndy Clyde a zo Homer Tubbs\nEd Hinton a zo Seth Ramsey\nPatrick Whyte a zo McKenzie\nStanley Andrews a zo Ed Whitmore\nAbel Fernandez a zo O-ye-tza\nLouis Lettieri a zo Chief Pokiwah\nJan Arvan a zo Chief Running Horse\nWilliam Henry a zo Bill Anderson\nAdtapet diwar « https://br.wikipedia.org/w/index.php?title=The_Adventures_of_Rin_Tin_Tin&oldid=1695403 »\nKemmoù diwezhañ degaset d'ar bajenn-mañ d'an 23 Meu 2016, da 23:09.


COP24: An hin ne c’hortoz ket ! – Dispak\nCOP24: An hin ne c’hortoz ket !\nPublished on 12/01/2019 24/08/2020 by Manon Sabot\nEtre an 3 hag ar 15 a viz Kerzu 2018 e oa bet dalc’het ar c’h/COP24 e kêr Katowice, e Polonia. War-dro 23 000 a dud a oa en em vodet eno, en o zouez dileuridi eus 195 Stad hag eus Unaniezh Europa (UE) deuet da zivizout war penaos lakaat e pleustr Emglev Pariz (EP). Dav e oa e gwirionez d’ar gumuniezh etrebroadel ober he soñj war dazont Emglev Pariz : divizout lakaat e pleustr an EP evit stourm da vat a-enep ar cheñchamant hin, pe ober un emglev goullo anezhañ.\nSavet e oa bet Emglev Pariz e-pad ar C’HOP21 e miz Kerzu 2015, o terc’hel kont eus 97% eus an dilaoskadennoù gaz efed ti-gwer. Peurwiriekaet gant 184 kannad disheñvel eo bet endeo, en o zouez Frañs hag an UE. Mallus e oa d’ar sinerien en em glevet evit gallout reiñ lañs d’an Emglev e 2020. Divizoù teknikel-kenañ evit kavout ur framm reolennaouiñ a oa e programm ar 24vet COP.\nTost bep bloaz abaoe 1995 e vez aozet ur C’HOP (“Conference Of Parties” da lavaret eo Bodadeg ar re empleget) evit kemer divizoù war kudenn vedel distabiladur an hin, en ur vro ezel eus an UNFCCC (“United Nations Framework Convention on Climate Change”). Pep bodadeg eus ar C’HOP a zo un digarez ofisiel da vont war-raok en un doare reoliek war kudenn an hin, daoust ma vez ivez meur a emgav boutin all e Bonn (e Alamagn) a-hed ar bloaz. Koulskoude, n’eo ket par pouez bodadegoù ar C’HOP a vloaz da vloaz. An darn vrasañ a zo kaozeadennoù teknikel. Dreistordinal e oa ar C’HOP21 dre ma’z eus bet asantet gant pep bro en em ouestlañ e-keñver paeamant fetis ur “skodenn hin” (un emouestl budjed hag ivez en emouestl ober), kement hag hini ar C’HOP3 da-geñver sinadur Protokol Kyoto e 1997.\nAr wech-mañ e oa pal pennañ ar C’HOP24 krouiñ ur reolennaoueg sklaer evit ma ouife pep bro penaos lakaat Emglev Pariz (EP) e pleustr. E Pariz o doa asantet ar gannaded e vefe priziet o araokadennoù evit stourm a-enep da cheñchamant an hin gant ensellerien neptu. Setu ma oa poent resisaat peseurt titouroù a vo da vezañ disklêriet gant ar broioù, ha penaos ha pegoulz e vefe graet kement-mañ. Ar gaoz a ranke bezañ lakaet war tri sujed all ivez : an arc’hantaouiñ (an treuzkemm doare energiezh, da skouer), priziañ an emouestloù fetis evit digreskiñ an dislaoskadennoù CO2, ha roll ar Stadoù “bras” a-fet sikour ar Stadoù o tiorren ha diskouez ar skouer vat.\nLuziet e oa ar c’henarroudoù politikel ha sokial etrebroadel a-raok ar C’HOP24. Hogen, gortozadennoù liesseurt ar Stadoù bras, ar Stadoù o tiorren, an aozadurioù ekologel, an aozadurioù dengar… a c’hell bezañ eeunaet ha rannet e tri rummad well wazh. Diouzh un tu e oa ar broioù pinvidikañ, ar re a zo laouen e chomfe an traoù e-giz m’int bet betek-henn. Int a c’hortoze ur reolennaoueg efedus evit gwiriekaat penaos e vefe doujet d’o emouestloù gant pep bro. Padal ne felle ket dezho e vefe lakaet e plas kastizoù fetis (evel an telloù-kastiz) evit ar re na zoujfent ket d’o emouestloù.\nGortozadennoù pennañ an aozadurioù maez-gouarnamant\nDiouzh un tu all e oa ar Stadoù o tiorren hag ar c’hevredigezhioù dengar. Ingal e tro o goulennoù en-dro d’ar justis sokial hag ouzhpenn ur C’HOP a vo ret evit respont dezhe. En EP eo skrivet e vo lakaet e plas ur “yalc’had c’hlas” 100 miliard a zollaroù enni gant ar Stadoù bras evit harpañ an diorren padus er broioù all. Ezhommoù arbennik a oa gant ar Stadoù o tiorren en dro-mañ : penaos rediañ ar broioù pinvidik da bostañ arc’hant er yalc’had ? Penaos e vo dasparzhet an arc’hant ? Penaos dic’haouiñ kolloù ha freuzoù ar broioù paket berr gant distabiladur an hin ?\nAn hin ne c’hortoz ket !\nAn trede rummad eo rummad an inizi bihan, ar skiantourien hag an aozadurioù ekologel. An teul skiantel nevesañ a zeskriv stad an hin zo bet savet gant skiantourien an IPCC (“Intergovernmental Panel on Climate Change”, anezho ur strollad klimatologourien a zielfenn ar ouiziegezh skiantel). Urzhiet e oa bet gant an UNFCCC. An teul-mañ a oa abeg pennañ ar pezh e oant o c’hortoz. Un diverradenn sintetek ouzhpenn 6000 pennad skiantel war efedoù un tommadur bedel a 1.5°C war an hin hag ar boudoù bev eo ar studiadenn. Kinnig a ra hentoù sokioekonomikel da heuliañ evit chom hep mont a-us al live tommadur-se. Da echuiñ, keñveriañ a ra an teul lakadenn un tommadur a 1.5°C gant unan a 2°C. Splann eo an disoc’hoù ken ez int.\nEfedoù ar cheñchamant hin ne vint ket a-genfeur gant kresk an tommadur ; kentoc’h kreñvoc’h-kreñvañ e vint a-feur ma tommo ar blanedenn. Da skouer, muioc’h a varradoù tommder pe a sec’hor bras a vo gant un tommadur 2°C eget gant unan a 1.5°C ha kement-mañ a c’hellfe tommañ an aer d’e dro ivez. A-bouez eo herzel an tommadur da 1.5°C eta. Evit-se e vo ret ober strivoù brasoc’h. Hervez an IPCC, dav e vo daouhanteriñ ar c’hementadoù CO2 dilaosket adalek 2030, chom hep e zilaoskañ tamm ebet ken adalek 2050 ha lemel anezhañ kuit diouzh an aer goude-se. An trede rummad a felle dezhañ e vefe kemeret e kont labour ar skiantourien dreist-holl ha komprenet gant ar bolitikourien ne’z eus ket da c’hortoz ken.\nNe chom nemet 12 vloaz a-benn daouhanteriñ ar c’hementadoù CO2 dilaosket\nUn eostad ken brav ha ma’z eo brein\nDivizoù a-bouez evit gwarantiñ ne vefe ket graet tro wenn gant Emglev Pariz a zo bet kemeret e-pad ar C’HOP24. A-du eo en em lakaet ar gannaded war un destenn diazez ha votet o deus ar c’henemglev. Gantañ eo laouen ar rummad kentañ. Ar broioù a zo sañset heuliañ reolennoù pizh ha strizh hag adneveziñ o skodenn hin bep pemp bloaz o kregiñ e 2020. En em glevet eur ivez war ur reizhiad evit ma chomfe sklaer ha didruch ar skodennoù. Barnet e vo efedusted ar reizhad goude 2024, gant ma vo kaset rentaoù-kont o araokadennoù gant an holl vroioù a zo sañset en ober. Ar re baourañ ha breskañ ne vint ket rediet da ginnig skodennoù resis, na da ginnig rentaoù-kont reoliek kennebeut. Ar c’hastiz nemetañ evit ar re na zoujfent ket d’o emouestloù a vo lakaat brud fall warno, ar pezh n’eo ket efedus atav.\nAdarre eo bet roet o ger gant ar broioù brasañ (war bouez ar Stadoù-Unanet n’o deus ket graet) e vefe muioc’h a bourvezioù o voueta ar yalc’had c’hlas en dazont hag e vefe dasparzhet an arc’hant en ur mod kempouez. Siwazh, ne oa tamm youl ebet gant ar broioù-se evit amprouiñ ur sistem reoliet mat. Talvezout a ra n’eo ket sklaer hag-eñ e vo pourvezet ar yalc’had c’hlas gant arc’hant fetis nemetken pe ivez gant madoù pe oberoù liesseurt all.\nE-touesk an eil rummad e kresk an disfiz e-keñver ur sistem arc’hantaouiñ levezonet gant ar Stadoù pinvidikañ. Divizet eo bet adkas ar gaoz a-benn ar C’HOP25 hag a vo dalc’het e Chile a-benn bloaz. Klevet oa bet kalz e Pariz e vefe krouet ur sistem etrebroadel da zic’haouiñ ar c’holloù ha freuzoù en un doare reizh. N’eo ket meneget nemeur e reolennaoueg ar C’HOP24 hag e fulor emañ an eil rummad gant an disoc’h-mañ.\nKalz a wask a zo bet lakaet gant broioù evel Rouantelezh Arabia Saoudat pe Rusia evit chom hep menegiñ na gwirioù an dud, na surentez ar boued en destenn. Evel ma’z int dileuridi binvidik ha galloudus, ganto eo aet ar ger diwezhañ neuze, daoust m’emañ gwirioù mab-den e-kreiz kudenn ar cheñchamant hin.\nKement ha ma’z eus bet bec’h c’hoazh war sujed teuliad an IPCC : goulennet eo bet gant an Inizi Maldivez e vefe degemeret al labour skiantel ez ofisiel gant ar C’HOP. A-enep e oa Rouantelezh Arabia Saoudat, Koweit, Rusia hag ar Stadoù-Unanet. Un treuzvarc’had o deus ranket ar broioù ober ha trugarekaet eo bet an IPCC evit e labour hep derc’hel kont eus ar skiant en destenn ofisiel. Keloù fall eo evit ar stourm ekologel, met didouell eo an darn vrasañ eus ar skiantourien hag evit an trede rummad n’eo ket ur souezhadenn vras ne vijent ket bet selaouet.\nHerzel an tommadur da 2°C\nA-drugarez d’ar C’HOP24 eo bet savet ar framm evit lakaet e pleustr an EP. Ur perzh mat eo, siwazh eo kazi an hini nemetañ. Teknikel e oa ar vodadeg, hogen mallus-tre eo kaout mennadoù ekologel, ekonomikel, ha politikel er C’HOPoù. Rakjedet o deus ar glimatologourien e savo tommadur ar bed da 3°C a-benn 2100 ma chom heñvel ar skodennoù hin ouzh ar re zo bremañ.\nN’eus nemet an Inizi Marshall o deus adnevezet o skodenn evit poent. Nav bro all o deus prometet d’en ober ivez, met Frañs n’he deus ket graet hag hi koulskoude o vezañ en em zisklêriet e penn ar stourm a-enep ar cheñchamant hin. Dre vras, seblantout a ra bezañ boud an obererezh publik. Seblantout a ra bezañ skuizh ar skiantourien ivez peogwir e ouzont e vo ezhomm implijout troioù-hud evit herzel an tommadur da 1.5°C.\nEvit ma chomfe dereat hol liveoù bevañ, pe re hor bugale, eo poent bras cheñch penn d’ar vazh. Alies e vez klevet ar gerioù « politikerezh hirbadus » pe « ekonomiezh hirbadus ». Petra e talvez e kenarroud ar cheñchamant hin ? Moarvat e talvezont anzav n’eo ket normal e vefe bet savet Emglev Pariz o terc’hel kont eus 97% an dilaoskadennoù gaz efed ti-gwer hepken. An 3% dianavezet o vezañ re ar c’henwerzh war vor. Evel-just, diaes eo kemer e kont un obererezh ekonomikel etrebroadel pa sav kudennoù evit termeniñ peseurt bro a zo kiriek eus peseurt kementad a zislaoskadennoù.\nE gwirionez, choazet o deus hor gouarnamantoù chom hep soñjal er priz reizh da baeañ hiziv evit arboellañ kolloù ha freuzoù warc’hoazh. Marteze e vo efedusoc’h ar c’hêrioù evit plediñ gant ar gudenn pe mod all ar rannvroioù. Mod pe vod, arabat eo soñjal ne vo ket d’en em voaziañ ouzh an direizhderioù da zont.\n© Skeudennoù (en urzh) : Place To B, Place To B, CliMates\nA orin a Vro-Dreger, klimatologourez on bremañ e UNSW Sydney (Aostralia). Dedennet on gant efedoù ar cheñchamant hin ha dreist-holl gant klask kompren penaos e atant ar plant deuzoutañ. Plijet kalz on gant prederouriezh ar skiantoù ivez.\nEndro / labour-douar, Keleier, Preder, SkiantoùCheñchamant hin, COP24, Endro, Hin\nPrevious Previous post: Penaos brezhonekaat ho poellgomzer hezoug ?\nNext Next post: 1 eurvezh evit kontañ al laboused e Breizh


Gourc'hemennoù d'hon tredeidi. Degemeret int holl er Breved ! Listenn\nDISTRO AN DRAILHERIEN !\nA-boan krog an hañv hag aet kuit hor skolajidi hag hor c'helennerien ma krog an distruj. Gouleier neon dindan ar bratell ar wech-mañ ! E-lec'h tevel ez embannomp ! Betek pelec'h e vint laosket da vont ?


EVIT KERENT AR 5VET KLAS Keloù a zo bet dre bellgomz gant Ninnog pa oa war ar vag. Tremen a ra mat pep tra. Ken ar c'hentañ keloù !\nBEAJ AL LATINEGOURIEN\nDilun ha dimeurzh e oa strollad latinegourien ar c'hlasoù trede bleniet gant Katalin ha Mireille o foetañ bro war roudoù ar sevenadur roman. A Gemper da Bleheneg ha da Jublains goude. Setu un nebeud skeudennoù, kement ha reiñ un tañva,...\nGWELEOÙ EVIT HON TI-ANNEZ DA ZONT !\nUn hir a istor dija eo hini hor charreadegoù arrebeuri evit ar skolaj. Berr-ha-berr abaoe ma 'z eus eus hor skolaj e Kemper omp bet o kerc'hat dafar e skolaj an Tour d'Auvergne, en ospitalioù Laenneg Kemper hag ar Gazeg Wenn e Brest,...\nKROG AL LABOURIOÙ\nWar-c'hed edod eus al labourioù da gregiñ. Loc'het eo. Abaoe dilun ez eus birvilh da vat war ar porzh da sevel tiez salioù-klas. E miz Gouere e oa bet didammet an ti raksavet kozh. An ti a welit war ar skeudenn eo hini ar skolaj ha...


Diwan - C'hoari e brezhoneg\nDegemer > C-hoari-e-brezhoneg\nC’hoari, gwellañ tra zo !\nAr vugale a vez mat dezho c’hoari atav !\nGant Aplud en deus krouet Sten Charbonneau tri c’hoari taol – eus 7 da 77 vloaz – da bal dezho lakaat ar re a gemer perzh da vrezhonegañ : Din an dorn, Klask ar ger ha N’out ket barzh. Gant Keit vimp bev ez eus lakaet war ar marc’had c’hoarioù kartoù (7 familh, memory…).\nGant Ofis publik ar brezhoneg e kaver daou roll-gerioù, 120 ger enno, diwar-benn ar c’hoari : C'hoari tablez et C'hoarioù kartoù.\nUn doare brav da zihuediñ pa chomer en ti endervezhioù-pad eo ar c’harned c’hoari Doug & Buster war zu al loar (adal 7 vloaz), un diverr-amzer all eo gerioù-kroaz Frañsoaz Lermen, Jean-François Peden pe DAO. Petra’virfe da glask sevel, gant mignonezed ha mignoned, ur pezh-c’hoari berr ? Un daou-ugent pezh-c’hoari bennak a c’haller kaout war lec’hienn TES.\nC’hoari e brezhoneg a c’haller ivez gant ur skramm. Ar c’hoari skinwel C’hoari ha deskiñ zo war ar chadenn Brezhoweb ; enrollet e vez e pevar c’horn ar vro. Bez ez eus ivez modulennoù bihan a c’hoarioù en linenn :\nKorn ar vugale gant TES\nC'hoarioù en linenn krouet gant skolajidi ar Releg\nKej-mesk (pellgargadus en ur pellgomzer hezoug)\nHag evit kas ar c’horf en-dro el liorzh pe el liorzh-kêr n’eus netra par d’un abadenn koach-koukoug pe kuzh-kuzh, un tamm c’hoari sparfell, pe mouchig-dall pe c’hoazh klask-an-teñzor. Evit loc’hañ an abadenn ha tennañ ar berzhidi d’ar sord e vo gallet dibunañ kement-mañ :\n« Ul loa, div loa,\nEr maez kompagnon »\n« Ul laer er c’haol,\nYann Voudig eo.\nKuzhet eo. »\n« Ar bleiz kozh ’pad an noz\nE droad kamm\nAl loargann ’barzh ar stank\nPatati ! »\n« Bicha, bicha,\nPiv a yelo da gerc’hat\nKerzh d’ar foenneg\nMard eo ret, kerzh d’ar gêr\nPe ’vezi taget ! »\nMa anavezit c’hoarioù all, skrivit deomp : demat@diwan.bzh !\nC’hoari war an ton bras e-kerzh ar vakañsoù\nEvit adkavout ar vignoned ha c’hoari e brezhoneg pa ne vez ket skol e vez kinniget vakañsoù e brezhoneg gant meur a gevredigezh. Gant an Ubapar e vez ur c'hatalog bep bloaz hag a vez dasparzhet er skolioù e penn kentañ ar bloaz. Ledan eo an dibab : sportoù, natur, mor, obererezhioù arzel, avañturioù, kerzhadennoù…\nE kêrioù zo evel Gwengamp, Roazhon, Landerne, e c’hall bugale ar skolioù divyezhek en em gavout d’ar merc’her d’enderv pe e-kerzh ar vakañsoù er greizenn dudi.


Kêr-benn Irak eo Baghdad (en arabeg: بغداد Baġdād diwar ar perseg: بغداد "Roet gant Doue") ar gêr vrasañ er vro-se. Tremen pemp milion a dud a oa o chom enni e 2003 hag unan eus kêrioù pobletañ ar Reter nesañ eo, goude Kaero, Teheran hag Istanbul. War ribl ar stêr Tigris emañ.\nSavet e voe e 762 gant ar c’halif Al-Mansur (an Trec'hour), war rivinoù Babilon gozh. Er bloavezh 1258 e c'hoarvezas Emgann Baghdad pa voe distrujet kêr gant ar Vongoled ha lazhet kalif diwezhañ Baghdad. E 1401 e voe distrujet kêr un eil gwech gant Mongoled hag e 1534 e voe aloubet Baghdad gant an Durked. Dindan dalc’h an Impalaeriezh otoman e chomas betek 1917. Er bloavezh 1920 e teuas Baghdad da vezañ kêr-benn Irak, a oa e dalc’h Breizh-Veur da neuze. E-pad Eil brezel ar pleg-mor arab-ha-pers e voe bombezet ha distrujet kalzik gant arme ar Stadoù Unanet.\nJordania : Amman,\nLiban : Beirout,\nEAU : Dubai.\nAdtapet diwar « https://br.wikipedia.org/w/index.php?title=Baghdad&oldid=1921097 »\nKemmoù diwezhañ degaset d'ar bajenn-mañ d'an 1 Gen 2022, da 13:06.


Kraoñell ar silabenn - Wikipedia\nmat [mat] [a]\nbed [be:d] [e:]\nki [ki:] [i:]\nkaer ['kaɛr] (rannyezhoù 'zo) ['aɛɪ]\nEr yezhoniezh e vez implijet an termen kraoñell ar silabenn (saoz.: syllable nucleus pe peak ("krec'h")) war dachenn ar fonetik hag ar fonologiezh evit komz eus elfenn greiz ur silabenn, peurliesañ ur vogalenn pe un diftongenn, evel e brezhoneg, pe c'hoazh un driftongenn hag alies a-walc'h ivez ur gensonenn silabennek, evel da skouer e meur a yezh slavek.\nUr silabenn enni ur vogalenn verr da graoñell a vez graet "skañv" outi keit ha ma reer "pounner" eus silabennoù gante da graoñell vogalennoù hir, diftongennoù pe triftongennoù.\nOuzhpenn ar graoñell ret e pep silabenn e c'hell ur silabenn kregiñ gant un elfenn all anvet ar "penn" ha gallout a ra achuiñ ivez gant un elfenn all anvet al "lost", daoust ha ma n'eo ket ret nag ur penn nag ul lost evit sevel ur silabenn atav.\nGraet e vez "klotennad" eus kraoñell ar silabenn mui al lost mar bez anezhañ.\nAdtapet diwar « https://br.wikipedia.org/w/index.php?title=Kraoñell_ar_silabenn&oldid=1478116 »


Wikipedia:Kumuniezh/An davarn/sizhunvezh 17, bloaz 2012 - Wikipedia\nWikipedia:Kumuniezh/An davarn/sizhunvezh 17, bloaz 2012\n1 23/04/2012 — 29/04/2012\n1.5 42 000\n1.6 troidigezh galleg > brezhoneg, marplij !\n23/04/2012 — 29/04/2012[kemmañ ar vammenn]\nSkrivañ un dra bennak er seitekvet sizhun eus 2012 | An davarn | sizhun a-raok — sizhun war-lerc'h\nArouezioù[kemmañ ar vammenn]\nNe gav ket din e vije gwellaet kalz ar pennadoù gant kemmoù evel ar re-mañ pe ar re-se. Ha ne welan ket mat petra a zegas ober gant an arouezioù a gaver er Wikipedia gallek e-lec'h lezel berradurioù aes da gompren, evel ma kaver er Wikipedia saoznek pe en hini esperantek. E galleg eo displeget ster an arouezioù ° ha † e-barzh Lexique des règles typographiques en usage à l’Imprimerie nationale. Met pelec'h, er Wikipedia brezhonek pe e skridoù brezhonek all, e tispleger ar ster-se eus an arouezioù-se ? An hini kentañ a dalvez "derez" evidon-me hag an eil a laka ac'hanon da soñjal er gristeniezh. Ha daoust ha n'eo ket souezhus ober gant an arouez † (ken tost d'an arouez ✝) amañ evit tud evel Kemal Atatürk, Hô Chi Minh pe Pol Pot ? --Llydawr (kaozeal) 25 Ebr 2012 da 16:24 (UTC)\nMe 'gav din eo arouezioù implijet e lignezouriezh. Mat e vefe d'an den a ra gant an arouezioù-se displegañ an traoù er pennad-se da sk.\nEvit †, ur gudenn damhañval am boa savet nevez zo evit implij "anv-badez" evit anvioù tud ha n'int ket tud badezet. Lavaret ez eus bet din e oa didalvoud ma evezhiadenn .\nEvit ar sin † = marv, aet da get, e seblant evelkent e vez graet gantañ gant yezhoù n'int ket gwall gristen dre ret, evel an arabeg  hag ar farsi .--Trec'hlid mitonet (kaozeal) 26 Ebr 2012 da 08:14 (UTC)\n1) El lignezoueriezh c'hallek e vezont implijet marteze, met en alamaneg pe e saozneg e reer gant arouezioù disheñvel hervez ar pennad alamanek de:Genealogische Zeichen. 2) Er pennad-se e lenner, diwar-benn implij † evit "marv" : "bei Nichtchristen diskutabel" (evit ar re n'int ket kristenien e c'haller kavout abeg). Er pennad esperantek eo:Obeluso e lenner "Ĉar la obeluso similas kristanan krucon, kristanoj nun ofte uzas ĝin por marki la mortodaton de persono" (dre m'eo heñvel an arouez † ouzh ar groaz kristen e vez implijet alies gant ar gristenien bremañ evit aroueziañ deiziad marv an den). 3) Me ivez a gav souezhus an anvadur "Rummad:Anvioù-badez_arabek". --Llydawr (kaozeal) 26 Ebr 2012 da 10:32 (UTC)\nAr frazenn Lavaret ez eus bet din e oa didalvoud ma evezhiadenn ne glot ket gant ar wirionez: n'eo ket ret distummañ kaozioù an dud all.\nPeseurt kinnigoù all a zo e-lec'h Anvioù-badez_arabek? Bianchi-Bihan (kaozeal) 26 Ebr 2012 da 10:43 (UTC)\nNetra da ginnig e-lec'h "anv-badez arabek", a-hend-all e kav din e vefe gwelloc'h ober hep arouezioù evel ar †. --Ex-Smith (kaozeal) 26 Ebr 2012 da 14:54 (UTC)\nGallout a rafed ober gant "anvioù-bihan arabek" pe gant "anvioù arabek" hepmuiken. Rummadoù Anvioù paotred turkek hag Anvioù merc'hed turkek zo. Gallout a rafed ober heñvel. A-hend-all e kendalc'h ar "groaziadeg" : ,  pe . Daoust ha kemeret e vo un diviz war ar poent-se ? --Llydawr (kaozeal) 25 Mae 2012 da 16:03 (UTC)\n"Anvioù arabek" a vefe re zispis. Klaskomp ober gant "anvioù-bihan arabek" (met daoust ha degouezhout a ra "anv-bihan" gant sevenadurioù evel an hini arab, japanat, sinaat...?) pe neuze "anvioù paotred arabek", "anvioù merc'hed arabek" a vo splann a-walc'h ivez.--Trec'hlid mitonet (kaozeal) 1 Mez 2012 da 06:37 (UTC)\nFazi[kemmañ ar vammenn]\nDemat deoc'h. Ur fazi am eus graet o labourat war ur porched diwar-benn ar Formulenn 1. Krouet am eus ar pennad-se dre fazi, penaos distrujañ anezhañ ? A galon Lekemok (kaozeal) 26 Ebr 2012 da 21:55 (UTC)\nGallout a rez goulenn amañ: Wikipedia:pajennoù da nullañ ma vo distrujet. Laka da c'houlenn en traoñ, war-lerc'h ar re all.--Trec'hlid mitonet (kaozeal) 27 Ebr 2012 da 06:57 (UTC)\nMat, trugarez deoc'h ! Lekemok (kaozeal) 27 Ebr 2012 da 08:22 (UTC)\nDigoret ez eus div votadeg war pajenn ar botoù (abaoe ouzhpenn ur miz !) da c'hoût ha roet e vo ar statud bot da Addihockey10 ha da Chobot. Trugarez da reiñ hoc'h ali.\nA galon, VIGNERON (kaozeal) 27 Ebr 2012 da 09:47 (UTC)\nNe blij ket d'an holl: http://br.wikipedia.org/w/index.php?title=Kore&diff=1213894&oldid=658453 Bianchi-Bihan (kaozeal) 29 Ebr 2012 da 16:31 (UTC)\n42 000[kemmañ ar vammenn]\n... pennad hiziv, niver tizhet gant Lekemok. Bianchi-Bihan (kaozeal) 28 Ebr 2012 da 16:51 (UTC)\ntroidigezh galleg > brezhoneg, marplij ![kemmañ ar vammenn]\n« Cette croix a été érigée en 1711 par ordre de Louis le Grand en réparation du sacrilège commis dans la nuit du 19 au 20 octobre 1710 par un matelot génois qui, ayant volé deux ciboires dans l'église paroissiale de L'Orient, les enterra en ce lieu et fut brûlé le 5 février 1711 en exécution de l'arrêté du Parlement de Bretagne du 21 janvier 1711. »\nTrugarez ! 86.70.126.132\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_17,_bloaz_2012&oldid=1245131 »\nKemmoù diwezhañ degaset d'ar bajenn-mañ d'an 1 Mez 2012, da 06:37.


Pajenn:Almanak Breiz Izel (1872).djvu/60 - Wikimammenn\nPajenn:Almanak Breiz Izel (1872).djvu/60\nArabad eo meska re-vuhan, na re-goustadig : pa reer re-vuhan, ann aman a goll he vlaz hag he c’houez-vad ; a reer re-goustadig, e ve pelloc’h o tont, ha na ve ket koulz gret. Ur wez deut ann amnann, tennet al leaz euz ar ribot, tolit dour ien ebars , ha meskit c’hoaz un neubeud bennag, ha chenchit dour diou pe der gwez. Er giz-se, an amann a vezo dileazet mad. Dastumit anezhan hag hen lakit en un hanaf pe ur skudel goat, pehini a vezo neteat ha glebiet a-raok,\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/60&oldid=118998 »


Ur pennad Marcus zo ivez.\nMarcus Antonius, ganet en 83 ha marvet en 30, zo ur politikour hag ur jeneral roman. Mab e oa da Marcus Antonius Creticus, ha mab-bihan d'ar c'honsul Marcus Antonius Orator.\nUn harper leal hag a-bouez e voe evit kenderv e vamm Julius Caesar, evel ofiser eus an arme ha merour. Goude drouklazh Caesar e savas Marcus Antonius ur c'hevredad politikel ofisiel gant Octavius (Augustus) ha Lepidus, anvet gant istorourien an amzer a vremañ Eil Triumvirelezh.\nEchuiñ a reas an Eil Triumvirelezh e -33. Dizemglevioù etre Octavus hag Marcus Antonius a lakaas ar brezel sivil da darzhañ. Brezel diwezhañ ar Republik roman e voe, e -31. Faezhet e voe Marcus Antonius gant Octavius en emgann war vor Actium, hag en un emgann berr e-tal Aleksandria.\nEn em lazhañ a reas Marcus Antonius hag e serc'h Kleopatra nebeut goude. Pouezus-kenañ e voe e faezhidigezh e treuzfurmadur Republik Roma en Impalaeriezh roman.\nAdtapet diwar « https://br.wikipedia.org/w/index.php?title=Marcus_Antonius&oldid=1920466 »\nKemmoù diwezhañ degaset d'ar bajenn-mañ d'an 1 Gen 2022, da 12:17.


Atersadennoù – Page 9 – Radio Kerne\nIle de Sein Énergies\nUr sujed diwar-benn ar stourm kaset er mare-mañ gant ur gevredigezh sitoaianed eus Enez Sun, evit gounit o emren energetek. Emaint o klask adprenañ ar rouedad EDF evit gellet staliañ un doare produiñ all, a vo bouetet gant ar mor, an heol ha gant an avel ha n’eo ket mui gant fioul. Met ur monopole a berc’henniezh a zo bet fiziet e EDF ha rankout a reer dija lakaat votiñ chench al lezenn. Aet oa Laetitia Fitamant da gavout Dominique Gourlaouen, ezel deus ar gevredigezh ATREIS, hag a gas ar stourm-se da benn.\nTitouroù diwar-benn ATREIS (Association des Amis de la Transition Energétique de l’Île de Sein) hag an embregerezh IDSE (Ile De Sein Energies) a gavoc’h dre www.idsenergies.fr\nKengred gant ar repuidi\nDibaoe ‘meo bet dispennet junglenn Calais eo bet kaset ar repuidi a oa eno un tammig e pep lec’h e Frañs. Un toullad anezho zo bet degemeret e Tregon e-kichen Konk Kerne. E-touez an tregont erru a-hont eo chomet 18 den, familhoù an holl anezho. Ha daoust d’ar vanifestadeg oa bet aozet a-enepto pa z’int erru ez eus ur bern kevredigezhioù hag hiniennoù o sikour anezho er vuhez pemdeziek. E Scaer ez eus ur strollad anvet On est Bretons, on est solidaires et on agit hag a ra e seizh gwellañ evit m’en em sentfe er gêr amañ. Malou Gourlaouen a zo perzh eus ar strollad-mañ.\nBaleadennoù etre hent-meur hag an hent-houarn\nBrewen Favrau, poltred ur soner


GGA SCB - Pennbajenn\nDa heul e vo kavet ar goulennoù graet alies diwar sevenadur Breizh, gant o respontoù. Ar GGA-mañ (FAQ = goulennoù graet alies) a vez postet bep miz war ar c'helc'h-keloù (newsgroup) soc.culture.breton, war ar Genrouedad (abeg ha teul ar c'helc'h-keloù-mañ). Deuet mat e vo kement evezh, pe elfenn a blijfe d'an den ouzhpennañ.\nDalc'het e ratre gant Alain Cédelle ha Philippe Louarn. Diwezhañ kemmadenn graet d'an 22vet a viz Ebrel 1998.\nTroidigezh brezhoneg gant Gwetaz Hamel ha Jañ-Mai Drapier. Skoazell difaziañ gant Servij ar Brezhoneg Skol-Uhel ar Vro\nDiwezhañ kemmadenn graet d'an 10vet a viz Gouere 1998.\nPajennoù galleg ha saozneg\nTroidigezh alaman gant Reinhard Vollmannshauser.\nTroidigezh Japaneg (gant A. Bertrand).\n1 - Douaroniezh hag istor\n2 - Sevenadur\n2.1 - Pelec'h kavout levrioù ha sonerezh ?\n2.2 - Sonerezh a blijfe d'an den ?\n2.3 - Eus pelec'h e teu an destenn, "An disoloiñ pe an dianaoudegezh" ?\n3 - Evañ ha debriñ\n3.1 - Ostalerioù ha tavarnioù breizhek pe geltiek\n3.2 - Tiez-krampouezh\n4 - Brezhoneg\n5 - A bep seurt\n5.1 - Ereoù breizhek war ar wiadenn ?\n5.2 - Keleier eus Breizh war ar genrouedad\n5.3 - Pelec'h kavout ur roll raganvioù breizhat ?\nBreton Language and its survival\nBreton Literature, Music and Art\nBreton customs and traditionsf


Savet eo ar pennad-mañ diwar labour bet graet gant skolidi. Sikourit da wellaat an danvez, mar plij ganeoc'h. Walt Disney a voe ganet d'ar 5 a viz Kerzu 1901 e Chicago e SUA, ha mervel a reas e Los Angeles d'ar 15 a viz Kerzu 1966 da 65 bloaz. E anv gwir a oa Walter Elias Disney, Elias a oa anv-bihan e dad ha Walter hini ur mignon bras d'e dad Walter Parr, a oa beleg hag en doa badezet anezhañ d'an 8 a viz Even 1902. Pevare mab Elias Disney ha Flora Call e oa. Ganet e oa en un tiegezh izelek, tri breur brasoc'h evitañ en devoa hag ur c'hoar daou vloaz yaouankoc'h evitañ. E-pad e grennardiezh ne rae nemet labourioù bihan a-hed an hañv hag un darempred bihanik e oa gant ar Chicago Art, met ne oa ket tonket tamm ebet d'ar vrud. Anvet e oa evel kenderc'her, sevener ha leurenner tresadennoù-bev evit arvesterien liesseurt-tre. Un den dedennet-tre gant e vicher, gouestlet en deus e vuhez d'e arvesterien ha d'e zudennoù ken disheñvel an eil d'egile. E penn ar firm etrevroadel Walt Disney Company edo. Krouet gantañ e 1923 ha chomet en e benn betek e varv, ez eas war-gresk an embregerezh betek dont da vezañ unan eus produerien filmoù pennañ. Eñ hag an dud a laboure gantañ o deus krouet ul lodenn vras eus tudennoù azeul bed an tresadennoù-bev. Unan anezho a zo soñjet evel un dudenn hag a skeudenn Walter Elias Disney en e berzh : Mickey Mouse. Laosket en deus ur vrud hag un azeulerezh eus e labour war e lerc'h ha c'hoazh war-lerc'h e varv e chom roue war rouantelezh an tresadennoù-bev. Bevet en deus Walt Disney diwar e entan, hag en deus lakaet anezhañ da grouiñ bedoù burzhudus gant o zudennoù ken ispisial, peadra da lakaat an holl da huñvreal.\n1.1 Bugaleaj ha Krennardiezh\n1.2 Deroù ar studioioù\n1.3 Ar vrud en he ferzh\n3 Skeudenn Disney hiziv an deiz\n4 Filmoù savet gant Walt Disney\nBugaleaj ha KrennardiezhAozañ\nGanet eo Walter Elias Disney d'ar 5 a viz Kerzu 1901 e Chicago. Walter a zo anv ur mignon bras d'e dad, beleg anezhañ, hag e vadezas d'an 8 a viz Even 1902. Elias a zo anv e dad. Pevare mab Elias Disney ha Flora Call e oa. Herbert Disney, Raymond Disney, ha Roy Disney a oa e dri breur henañ, ha Ruth Flora Disney a oa e c'hoar yaouank. Ganet e oa en ur familh izelik, e dad a oa kalvez. Bevañ a rae an tiegezh diwar e c'hopr nemetken. Flora Call a skolaerez hag Elias Disney a oa e-penn un embregerezh bihan e gennad ar sevel-tiez. E 1906 a-gaost d'un enkadenn ekonomikel ne c'hell ket mui derc'hel e embregerezh hag a ra evel-henn freuz-stal. Rediet eo neuze ar familh hag a veve e kêr, da zilojiñ war ar-maez, en un atant e Marceline (Missouri). E-pad ar bloavezhioù da heul e labouro Elias en atant.\nDa eizh vloaz ez eas d'ar skol evit ar wech kentañ e Marceline. Ne oa ket aet d'ar skol abretoc'h a-benn mont di er memes koulz evit e c'hoar Ruth. Dedennet eo Walt gant an tresañ dija hag e tenn splet eus e amzer vak evit tresañ. E 1909 eo gwerzhet an atant rak klañv eo Elias ha ne c'helle ket mui dougen labourioù an atant war e choûk. Neuze e vev ar familh en un ti feurmet betek 1910. Pa zilojont e Kansas City a-benn adkavout daou eus breudeur Walt, Herbert ha Raymond. Eno e labouras Elias en un embregerezh dasparzh kazetennoù, ha sikouret e voe gant Walt ha Roy po devoa amzer vak, evit pourveziñ ezhommoù an tiad. E 1917, e tistro Walt hag e familh da Chicago e lec'h ma labouras eñ e-giz gwerzher fiñv en trenioù. Eno e krogas ivez gant kentelioù tresañ kaset da benn gant Leroy Gosset, hag a oa un tresour flemmus. Pa zegouezhas an Amerikaned er brezel bed kentañ e 1917 e falsas Walt e oad evit gellout mont da Europa gant an arme evel klañvdiour. E 1919 e tistroas da g/Kansas City, hag eno e kavas ul labour en ur studio bruderezh hag e kejas gant 'Ub Iwerks', un tresour. War-lerc'h o zaol kaer er studio e voe gourc'hemennet an daou zen gant un Academy Award. War-lerc'h bezañ bet labouret evit 'Kansas City Film Ad' e krouas e embregerezh Laugh-O-Grams. Poan e devoa ar skipailh da werzhañ e labour. Freuz-stal a reas ar studio ha distreiñ a reas Walt da Los Angeles davet e vreur, Roy.\nDeroù ar studioioùAozañ\nSevel a reas Walt ur studio bihan e karrdi e eontr, e Hollywood. Eno e veze embannet rummadoù Alice's Wonderland, a oa ur mennozh eus Walt abaoe un neubeut bloavezhioù dija. Ur vrud krenn a oa bet gant ar rummad-se. Labourat a rae gant ur skipailh, anezho Lilian Bounds a euredas e miz gouere 1925. Er memes mare ez ae ar studio war-vrasaat, hag en em stalias en ur savadur wir. E 1927 e paouezas gant ar rumm Alice's Wonderland. Met ur gudenn velestradurel diwar-benn ur c'hevrat a savas etre Charles Mintz, un den karget a gefridi, ha Walt Disney. Charles Mintz a gemeras, a-benn ar fin penn holl raktresoù an embregerezh. Neuze e kuitas Walt an embregerezh hag e tistroas e California gant e wreg Roy hag Ub Iwerks. Ar vojenn a gont edo en tren evit distreiñ eno, war lerc'h bezañ kuitaet Charles Mintz fuloret, e tresas ar Mickey Mouse gentañ, da gentañ anvet Mortimer Mouse. E 1927 e vezas embannet evit ar wech kentañ ur film gant mouezhioù anvet The Jazz Singer, adalek ar mare-se en devoa komprenet Walt e oa ret dezhañ, m'en devoa c'hoant brudañ e labour, lakaat mouezhioù war e dresadennoù. Neuze e tivizas Walt reiñ e vouezh da V/Mickey. E 1931 e vez priz un dresadenn-vev e munutenn tost da 13.000$.\nAr vrud en he ferzhAozañ\nEr bloavezhioù 30 e oa deuet Walt Disney da vezañ un dudenn arouezel ha brudet er bed a-bezh. Alies e oa keñveriet gant Charlie Chaplin ha diskrivet evel ur mailh war ar sinema. Daoust ma oa hollvrudet Walt Disney hag e embregerezh e chome atav diloc'h ha ne lakae ket tout ar mennozhioù hag al labour war e gont. E 1931 e tivizas Disney e oa ret da dresourien an embregerezh gwellaat o live ha neuze e kasas anezho d'ar Chouinard Art School. E 1932 Art Babbit a gendrec'has anezhañ e vefe gwelloc'h aozañ ar c'hentelioù er studio, ar pezh a voe lakaet e plas en ur grouiñ an Disney Art School d'ar 15 a viz Du 1932. Er mare-se, e kinnigas Disney e raktres da sevel Gwennerc'h hag ar seizh korrig. Ur film hir e oa, neuze e strishaas al labour hag e klaskas gwellaat anezhañ,a-benn kaout ur skipailh hag ur studio gouest da dremen eus filmoù berr, eizh munutenn, da filmoù hir. Er memes mare e vrasaas tiegezh Walt Disney gant e verc'h henañ, Diane Marie Disney ganet d'an 18 ar viz Kerzu 1933 hag e eil verc'h Sharon Mae Disney ganet d'an 21 a viz Kerzu 1936. Adalek 1942 e oa empleget ar Stadoù-Unanet er brezel-bed penn-da benn, ar pezh a lakae diaes ar studioioù dre ma veze reduet an niver a implijidi, hag a-gaoz d'an enkadennoù e oa difennet sevel filmoù hir ha koustus. "Levr ar Jañglenn" a voe ar film diwezhañ sevenet gant Walt Disney. E 1966 e tisklêrias ur medisin e voe tapet Walt Disney gant krign-bev ar skevent dre ma oa ur butuner bras. Dre ma oa avañset-tre ar c'hleñved e voe tennet ur skevent digantañ. 6 sizhunvezh war-lerc'h, d'ar 15 a viz Kerzu, e varvas en e gambr en Ospital Sant-Josef e Burbank, a-dal d'ar studio savet gantañ. Douaret e voe e bered Forest Lawn Memorial Park e Glendale e California.\nWalt disney companyAozañ\nKrouet e oa bet ar Walt Disney Company e 1923, gant Walter Elias Disney hag unan eus e dri breur brasoc'h Roy Oliver. Er penn kentañ o devoa krouet ur studio produiñ filmoù: an Disney Brothers Studio, staliet e karrdi o eontr Robert. Produet o devoa e-pad 3 bloaz un nebeud rannoù eus ur rummad skinwel anvet Alice Comedies , a voe skignet er skinwel. N'eo nemet adalek 1929 ma vezas anvet ar studio : Walt Disney Productions, hag adalek 1986 : Walt Disney Company. Ar film hir kentañ a vezas kaset da benn adalek 1932 a oa Gwennerc'h hag ar seizh korrig. Tri bloaz e padas savidigezh ar film, hag a verkas penn kentañ brud ar studioioù Disney en o ferzh. War-lerc'h e voe kaset da benn ar filmoù Pinocchio ha Fantasia, hag a oa bet aozet evit advrudañ Mickey. Dre ma n'o devoa ket ar filmoù-se graet berzh e voa sevenet Dumboevit adtapout al live. Da heul etre 1950 ha 1953 e sevenas-eñ tri film, Cendrillon hag a blijas d'an holl, Alice e Bro ar Marvailhoù, hag a oa bet ur c'hwitadenn, ha Peter Pan a ziskoueze e oa gwellaet live labour an dresourien hag ar skipailh produiñ a-bezh. D'ar 17 a viz Gouere 1955 e oa bet digoret ar park Disneyland kentañ e Anaheim e California. Pa oa an embregerezh en e varr, e oa frouezhus ar mennozhioù nevez gant Walt Disney hag e skipailh; c'hoant o devoa kas an embregerezh d'ar pep gwellañ. Kalz a vennozhioù parkoù all a oa gante. Ar c'hoant a oa gant Walt Disney sevel unan bedel, met mervel a reas a-raok bezañ kaset da benn ar raktres hag en devoa frouezhet e-pad meur a vloavezh en e benn. Hiziv an deiz eo deuet Walt Disney Company an hini kentañ war marc'had an dudi kleweled er bed, hag ar parkoù a zo eus ar re ar muiañ gweladennet.\nSkeudenn Disney hiziv an deizAozañ\nWar-lerc'h toud ar pezh a zo bet savet gant Walt Disney, etre ar studioioù, an tudennoù, ar bedoù marvailhus, hag e vrud etrevroadel, ne chom nemet d'an heuliadenn kenderc'hel war an hent-se. An holl raktresoù posupl a oa bet raksoñjet gant Walt Disney. Laosket en deus ur skeudenn a vadelezh burzhudus en e geñver hag hini e dudennoù karet. Ar gras-vat laosket war Walt Disney a zo arouez ul labour entanet ha spis, kaer ha dudius, peadra da lakaat ar sellerien da hunvreal en ur bed all.\nFilmoù savet gant Walt DisneyAozañ\n1923 da 1927 : Alice Comedies (Rummad Skinwel)\n1927 : Oswald the Lucky Rabbit (Rummad Skinwel)\n1928 : Steamboat Willie (Film Berr)\n1929 : Silly Symphonies (Rummad Skinwel)\n1936 : The Country Cousin (film, 1936)\n1937 : Snow White and the Seven Dwarfs\n1941 : The Reluctant Dragon\n1942 : Saludos Amigos (film, 1942)\n1943 : Victory Through Air Power\n1944 : The Three Caballeros (film, 1944)\n1946 : Song of the South\n1946 : Make Mine Music\n1948 : So Dear To My Heart\n1949 : The Adventures of Ichabod and Mr. Toad\n1950 : Cinderella\n1950 : Treasure Island\n1951 : Alice in Wonderland\n1954 : 20 000 Leagues Under the Sea\n1955 : Lady and the Tramp\n1959 : Sleeping Beauty\n1961 : One Hundred and One Dalmatians\n1963 : The Sword in the Stone\n1967 : The Jungle Book\nAdtapet diwar « https://br.wikipedia.org/w/index.php?title=Walt_Disney&oldid=1984287 »\nKemm diwezhañ d'an 2 Ebr 2022 da 18:18\nKemmoù diwezhañ degaset d'ar bajenn-mañ d'an 2 Ebr 2022, da 18:18.


Aix-Noulette - Wikipedia\nLec'hiadur Aix-Noulette e Kanton Sains-en-Gohelle hag en Arondisamant Lens\nEtrekumuniezh Communaupole de Lens-Liévin\nKod INSEE 62019\nKod post 62160\nMaer Alain Lefèbvre (Strollad Sokialour Gall)\nGorread 10,44 km²\nLed 50° 25' 36" Norzh\nHed 02° 42' 38" Reter\nUhelder kreiz 75 m\nUhelder bihanañ 57 m\nUhelder brasañ 172 m\nPoblañs hep kontoù doubl 3 736 (2006)\nStankter 358 a./km²\nAix-Noulette a zo ur gêr hag ur gumun eus departamant gall Pas-de-Calais e Bro-C'hall.\n1.1 XXvet kantved\n2 Monumantoù ha traoù heverk\n3 Bezioù ar C'hommonwealth\n3.1 Bered ar gumun:Aix-Noulette Communal Cemetery\n3.2 Astenn bered ar gumun:Aix-Noulette Communal Cemetery Extension\n3.3 Bered ar C'hommonwealth:Bois de Noulette British Cemetery\n3.4 Bered ar C'hommonwealth:Bois de Mecknes Cemetery\n5 Emdroadur ar boblañs 1793-2007\n8 Liammoù diavaez\n9 Dave ha notennoù\n1920: roet e voe ar Groaz Brezel 1914-1918 d'ar gumun\nBezioù ar C'hommonwealthAozañ\nBered ar gumun:Aix-Noulette Communal CemeteryAozañ\nAstenn bered ar gumun:Aix-Noulette Communal Cemetery ExtensionAozañ\nHollad 1 251\nUr vered ag ar Brezel bed kentañ eo. Krouet e voe gant al Lu gall e 1915. Implijet e voe gant Luioù ar C'hommonwealth adalek C'hwevrer 1916 betek Here 1918. Goude an arsav-brezel, degaset e voe enni korfoù soudarded kemeret e beredoù bihan ag ar vro tro-dro. Daou soudard eus Kanada, ar Brivated G. Comte ha J. La Lancette ( 22nd Bn. Canadian Expeditionary Force), bet fuzuilhet d'an 3 a viz Gouere 1917 evit bout bet dizertet, a zo douaret enni .\nBered ar C'hommonwealth:Bois de Noulette British CemeteryAozañ\nUr vered ag ar Brezel bed kentañ eo. Implijet e voe gant Luioù ar C'hommonwealth adalek miz Ebrel 1916 betek miz Mae 1917 .\nBered ar C'hommonwealth:Bois de Mecknes CemeteryAozañ\nUr vered ag ar Brezel bed kentañ eo. Krouet e voe gant milourion arab marokan eus al Lu gall e miz Mae 1915, setu perak eo bet roet dezhi anv Meknes, ur gêr eus norzh Maroko . Implijet e voe gant Luioù ar C'hommonwealth adalek miz C'hwevrer 1916 . Anvioù arall a voe roet dezhi:Pioneer Point, Mechanics Trench ha Corons d'Aix.\nEmdroadur ar boblañs 1793-2007Aozañ\nDave ha notennoùAozañ\n↑ Pages 14-18\n↑ WW1 Cemeteries\n↑ Cassini hag EBSSA\nAdtapet diwar « https://br.wikipedia.org/w/index.php?title=Aix-Noulette&oldid=1861779 »\nDernière modification le 5 Gen 2020, à 19:38\nKemmoù diwezhañ degaset d'ar bajenn-mañ d'an 5 Gen 2020, da 19:38.